text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Sparkivøllurin
Juni 30 , 2009Eg síggji, at fleiri eru rættuliga upptikin av spurninginum um, hvussu seint á kvøldi vøllurin skal kunna nýtast. Tá ið fleiri ynskja, at hetta verður tikið upp til umrøðu, hevði tað so ikki verið eitt hugskot at kjakast um hetta, heldur enn bert at nyta copy/paste og geva sama svar? Hevur bygdaráðið spurt fólk á Flatabø, um tey vilja finna seg í, at hetta eitir t.d. kl. 23 ella 23.30? Vænti ikki, at tey plágast av tí. Heldur er tað kl. 01 ella 02 sum plágar.
Mentunarnevndin samtykti á fundi 16. januar 2007 "at boðað verður frá við skelting, at vøllurin bert er ætlaður børnum og ungum, og at vøllurin í ljósu tíðini ikki skal brúkast eftir kl. 22.00"
Ja. nú gjørdu vit tað aftur, copy/paste, men hetta er samtyktin, sum fyriliggur, og hetta er eftir áheitan frá íbúgvum í grannalagnum av vøllinum.
Sparkivøllurin
Juni 30 , 2009Tit foreldur, sum halda tað verða ov tíðilig hjá børnum at fara í song kl.23.00, tí fyrr verður tað ikki tey skulu jú ganga heim og galdra allan vegin, hava tit nakrantíð verið har niðri meðan sparka verður???? Tað gongur nemliga ikki stillisliga fyri seg skal eg siga tykkum! Tey stillu summarkvøldini hoyrast rópini langt niðan í bygdina, so kan ein ætla hvussu hugnaligt tey hava tað í Flatabø. Tað hevur einki við hvørt annað at gera, nær vøllurin steingir og nær fólk í Flatabø fara í song, tey hava eisini loyvi til at hugna sær í frið og náum tey vøkru summarkvøldini. Tey hava jú ikki biðið um handan vøllin.
Nei tit havi tykkara kæru børn hjá tykkum sjálvum tá ið klokkan er farin av tíggju um kvøldið. Og til tín, sum arbeiður allan dagin, tú kanst leiga høllina ella ganga tær ein túr í fjøllunum.
Ein, sum ongan eigur á vøllinum og ikki býr í Flatabø
vøllurin
Juni 30 , 2009hvat er hetta fyri tvatl ?!
eg haldi ikki at fólk fara í song kl 22.00..
og hví skulu vit støgða fyri tað ??
kunnu fólkini ikki sova fyri okkum ?!
og hetta kund tey kanska tonkt uppá áðrenn tey søgdu ja til at fáa vøllin bygdan har!
mh. ein illur fótbóltsspælari!
Sparkivøllur ì Flatabø
Juni 30 , 2009Havi ikki nògv negativt ella nògv at ”klaga” um við Vestmanna Kommunu, eg haldi at tað verður gjørt eitt gott arbeiði à nògvum økjum og kommunan er jalig, gerð nògv fyri trivnaðin og er við til at stuðla nògvum ì og fyri bygdini.
Hesin teigurin ”spyr bara” er ein sera gòður teigur fyri borgarar ì Vestmanna, tì tað er ikki altìð at ein vil seta navn undir spurning ella okkurt annað sum ein hevur uppà hjarta.
Men tà tað er sagt, so er tað àtaluvert og ikki minst sera àbyrgdarleyst av Vestmanna Kommunu at loyva borgarum, sum ì hesum førinum er ein ”mamma”, at niðurgerða og ùtspilla borgarar ì bygdini, inni à eini almennari heimasìðu og framvegis vera dulnevnd, tað hevði ikki veri gòðtikiði nakra aðrastanið.
Minnist at John Zakariasen skrivaði nakrar sera gòðar reglur um tað, at skriva herinni dulnevndur og viðgera ”navngivnar” persònar uttan at gera seg sjàlvan til kennar. Og tað at tað ikki hoyrur heima her.
Sparkivøllurin kundi ligið à einum øðrum stað ja, men tað ger hann ikki og tì mà mann royna at fàa sum best burturùr.
Nù veit eg av gòðum grundum eitt sindur um larmin við meira rundan um sparkivøllin ì Flatabø.
Mær vitandi hava borgarir ì Flatabø ikki forlanga frið kl. 22:00, tað er nakað sum kommunan hevur viðtikið. Flestu borgarar ì Flatabø eru samdir ì at tey ungu, sum hava feriu, kunna sparka bòlt til 23:00.
Men at hoyra oyradoyvandi gang, ið heldur fòlki svøvnleys ì umràðnum ja heilt niðan À Deild til kl. 03:30, er ikki akkuràt so òluksàliga spennandi. Fòlk skal upp til arbeiðis.
Træverki sum er rundan um vøllin larmar ògvuliga nògv tà bòlturin rakar tað og larmurin er ikki minni tà tað er mitt um nàttina tà alt anna er pùra kvirt.
Har eru hùs beint uttanfyri, niðnafyri og omanfyri vøllin. Tað eru ikki einans tey narmastu sum hoyra gangin, men eitt stòrt øki rundanum, tì gangurin er so ògvusligur.
Tey ungu larma ikki bara fyri at larma, men sum vit flest øll vita frà okkum sjàlvum, so er tað nokk tì at tey hava tað skeg og hugna sær. Og tað er sjàlvandi einastandandi:-).
Tey ungu eru fitt og fyrikomandi, nøkur lìkjast burturùr, men harraguð við eitt sindur av reglum og samanspalið millum - ung, borgarar og kommunu yvist eg ikki ì at tað nokk fer at laga seg. Og lìvsjàttandi og frìskt er tað heilt vist at hava tey ungu/børn rundan um seg, men ein kundi kanska spurt, sindur speiskt - hvussu lìvsjàttandi ”mamma” vil hava tað, tà børnini ikki nýtast at koma heim aftur til foreldrini fyrr enn dagin eftir, og tað eru smàbørn.
Sindur frekt spurgt, men tà ”mamma” loyvur sær at kalla borgarar ì Flatabø, av òrøttum, fyri ”gomul grenj og knarr, gangi eg ùt frà at hon tolur eitt sindur afturìmòti.
Eg vil heita à Kommununa um at gera øki liðugt rundan um vøllin, tað veri seg - gøtu oman til vøllin, hampað rundanum vøllin, sùkklu-stativ niðri við vøllin, plàss fyri skutarum/knallertum v.m. og royna at fàa tey ungu at brùka ruskìløtini við at møguliga seta fleiri upp.
Til tìðir sær tað heilt forferduligt ùt bæði à og rundan um vøllin, bæði rusk, men ikki minst ein rùgva av gòðum klæðum. Havi mangan sjàlvur roynt at samla eitt sindur av ruski saman og koyrt ì ruskìlæti, veit at onnur gera tað sama sum av og à brùka vøllin.
Aftur til ònavngivnar persònar. Syrgi nù fyri at ònavngivnir persònar IKKI sleppa at niðra og ùtspilla navngivnar persònar herinni à eini almennari heimasìðu.
Um fòlk setur sìtt navn undur, stendur tað fyri egna rokning og er ì fìnasta ordan.
Ònavngivin ùtspillandi brøv sum vera løgd ùt standa til eina og hvørja tìð direkta fyri Kommununar rokning, tì tað er hon ì leggur ùt à sìðuna
Vinarliga
Ein annars væl nøgdur
Hans K. Jacobsen
Túsund takk fyri :)
Juni 29 , 2009Til tín sum fann mítt damuur við gyltum pinnum og brúnari reim á Gamla vegi. Eg fann urið har í dag, tað gongur enn :)
Enn einaferð takk fyri :)
vh
Jakoba Hansen
Røktarheimið
Juni 29 , 2009Hevur kommunan søkt um stuðul til røktarheimið og nær fer ein í gongd við byggingina ?
Bygdarráðið samtykti einmælt á bygdarráðsfundinum 23.06.'09 um at søkja um studning til røktarheimið. Umsóknin varð send 25.06., umsóknarfreistin er 01.07.
Vit hava biðið uttanhýsis ráðgevarar um at gera útbjóðingartilfar klárt.
Um fíggjarmálaráðið loyvir okkum at læna, so verður væntandi farið undir byggingina í heyst. Vit hava spurt okkum fyri hjá fíggingarstovnum um lán, fleiri hava svarað, at teir eru áhugaðir í at geva kommununi lán; ítøkiligar samráðingar hava tó ikki verið enn.
Sparkivøllur í Flatabø
Juni 29 , 2009Also álvaratos, nú mugu hasi fólkini í Flatabø taka seg saman, tað mátti verði lívsjáttandi at havt børn og ungdómin rundan um seg, ístaðin fyri at ganga og grenja og knarra sum gomul grenj, tað er væl ongin sum fer í song kl. 22.00 mitt um summari.
Eg fari at heita á kommununa um at flyta tíðspunktið til kl. 23.00, so kunnu tey í Flatabø sova væl og leingi, og tey ungu kunnu røra seg 1 tíma longri um dagin.
Mamma
Vøllurin á Flatabøð
Juni 29 , 2009eg havi akkurát lisið at eingin sleppur at vera á vøllinum aftaná kl. 22.00. Eg haldi at kl 22 er nakað tíðliga. Eg trúgvi einki uppá at fólk á flatabøð fara øll í song kl 22. Eg eri ofta upptikin um dagin sjálvur, tí havi eg bara tíð um kvøldi, og tað er nokkso keðiligt bara at sparka til kl. 22 tá, tí tað er so stutt. So eg spyrji um tit ikki kunnu broyta tað til kl. 23 ella 24! Eg haldi sjálvur at meirilutin er við hesum!
Sparkivøllurin
Juni 29 , 2009Eg haldi at tað er í so tíðliga at steingja vøllin kl. 22 um summari tá børnini hava summarfrí. Eg eigi tveir sum brúka nógv kvøld á vøllinum og eri eg glað um hetta, so fer minni tíð við telduna. Er kl 23 ella 24 ikki eitt meira rímiligt tíðspunkt? Ella fara øll á flatabø í song kl 22?
Vøllurin skuldi ligið burtur frá bygdum øki, so kundu børnini fingið fri at spælt har, og fólk fingi fri fyri teimum.
Misnøgd
Juni 29 , 2009Haldi at hann ella hon sum skrivar so keðuligt um Vestmanna, kann bara vera ein persónur sum keðir seg so ómetaligani nógv, at hann burdi flutt úr Vestmanna.
Tað er soooooo nirandi at lesa so negativ innlegg.
Alt sum umfevnir nýbygging verður lagt út á hesa síðuna, um man ynskir at brokka seg, so kann man gerða vart við seg niðri á kommununi meðan freist er, og ikki altíð vera tann klóki persónurin tá ið avgerðir eru tiknar.
Vestmanna er ein super kommuna, sum gerð nógv fyri sínar borgarar, í hvussu so er fyri teir sum tíma at virka sum verðuligir borgarar, og sum síggja fyrimunir fram um vansar.
Steggi nú við at brokka tykkum.
PS. haldi eisini at tað er løgi at man spyr um myndir av missiónshúsinum og hvussu tað sær út, samstundis sum man úttalar seg um hvussu ljótt tað er, her er eini samanhang, men regulert brokkkkkk.
So hugsa teg betur um næstu ferð tú ætlar at gera eitt negativt skriv.
Vinarliga ein nøgdur BORGARI.
Hvítt og blátt
Juni 29 , 2009Altso, sum hatta ljóðar sum eitt gott hugskot við at mála allar bygningar hvítt/blátt ríputar! Tá tit nú fara í gongd, so takið eisini Fiskivinnuskúlan, SEV-bygningarnar og annars allar virkisbygningarnar inni á Fjør við. So kann mann av álvara síggja, at Vestmanna er ein virkin bygd!
Vesivognur á kajini.
Juni 26 , 2009
Hvør eigur vesivognin á kajini, og hvønn skal man kontakta, um man eventuelt skal leiga vognin til eitt ella annað tiltak.
V.h.
Ein vestmaður
Vestmanna Kommuna eigur vesi-vognin.
Tú kanst seta teg í samband við kommunuskrivstovuni (tlf. 770 100), um tú ynskir at leiga hann.
Hvítt/blátt
Juni 25 , 2009Havi hoyrt okkurt um at, fleiri bygningar á kaiøkinu skulu málast stríput Hvítt og blátt. Hetta fyri at fáa eina rytmu í, í staðin fyri at bygningar hava so ymiskar farvur og misprýða bygdina.. vita tit um so er?
Um farið verður í gongd við eina tílíka verkætlan, kundi man so ik eisini tikið skúlan og høllina uppí?
Eg vænti at tað hevði hampað væl um bygdina, tí at hvítt og blátt eru tvær sera vakrar farvur.
Ein vælnøgdur borgari
Fjalsvegur 23-06-09
Juni 24 , 2009Tit svara beinaveg uppá asvaltering á fjalsvegi!!!!
Hví svara tit ikki uppá nær fjalsvegur verður liðugur lagaður!!!!!!!
Aftur viðv. moldrúgvuni!!
Juni 23 , 2009Hvat er meiningin við moldrúgvuni?? Og hvussu leingi verður hon liggjandi??
Skilda borgarunum ???
Juni 23 , 2009Eg haldi at alt ov nògv er/verður skriva um at kommunan burdi staði til svarts yvirfyri borgarunum ì Bygdini, Vestmanna.
Men hvì? Hvat er tað sum mest verður klaga um?
So undarligt tað enn skurrar ì oyrunum, ja so er tað samarbeiði og framburður.
Tann/tey ið skriva borgarum, meina allarhelst við seg sjàlvi og IKKI ALLAR borgarar ì bygdini.
Eftur mìnum tykki eru tað "nakrir" borgarir sum ikki sìggja framburð og einamest hava hug at leggjast eftur negativitetið. Ja narmast dyrka hann.
At lesa herinni undir "Spyr bara" um, at borgarar ikki hava hug at draga gardinurnar frà um morgunin, tì at ein nìggj frystihøll er bygd ì bygdini, haldi eg vera toppmàlt. Fyri ikki at siga - beinleiðis làturligt.
Um høllin lìknar buksunum hjà teknuseriu-figurinum Obelix kann væl vera, men ikki haldi eg at høllin missprýðir nakað sum helst, heldur tvørtur ìmòti. Haldi tað vera nògvaferðir betur um àðurnevndu gardinur bara verða verandi afturlatnar.
Hvì skal alt vera gràtt/svart, nei liturin er frìskur og ì ordan.
Var tað betur um høllin bleiv bygd ì Kollafiri ? Mær vitandi var tað atlanin um ikki umstøðurnar og samarbeiði var ì ordan við kommununa.
Haldi tað vera sera positivt at kommunan er við og skapar nakrar karmar til vinnulìvið, tað borgarar eru vanir við, ja tað vita Vestminningar...........
Sjàlvandi eru tað àvìs ting/støður ein kann vera eitt sindur ònøgdur við, men at byða kommununa standa til svarts fyri hùs/bygningar ið ikki eingongd eru bygd enn, og ikki minst fyri at skapa gòðar, og leingi vantandi, karmar til vinnulìvð, er at toyggja tað ov langt.
Yvist heldur ikki ì, at hvat ì enn verður bygt ùti à Follend verður tillaga umràðnum/økinum. Og fer ikki at missprýða, men heldur frìðka og fjàlga um bygdina.
Vinarliga
Hans K. Jacobsen
Missiónshús !!!
Juni 22 , 2009- Vil tað so siga, at kommunan gevur byggiloyvi uttan at hava sæð tekningarnar til húsið??
- At kommunan ikki hugsar um, hvørt húsið er til prýðis ella misprýðis fyri bygdina?
- Hevur kommunan als ongar langtíðarætlanir fyri hesa bygdina?
- Eitt dømi um fúlasta misprýði er "Obelix" húsið, ið nú sermerkir alla bygdarmyndina.
Haldi, at tit skilda borgarunum at taka ordiligt hond um hesa bygdina. Sum er sær svart út, tí handan avgerðin út á Follendi er tað reina galimattias :(
Jú, kommunan hevur sæð tekningarnar.
Kommunan metir ikki, at húsið verður til misprýðis fyri bygdina.
Kommunan hevur eina byggisamtykt at halda seg til.
Frystihúsið, tygum vísa til, lýkur ásetingarnar í byggisamtyktini.
Fjalsvegur
Juni 22 , 2009Nær verður Fjalsvegur asfalteraður
Moldrúgva
Juni 22 , 2009Tá ið grundøkini, á uttara partið á Fjalsvegi, blivu útgrivin bleiv ein ógvuliga stór moldrúgva vippa oman av vegnum ímóti viðarlundini. Hvat ætlar kommunan við stóru moldrúgvuni? Er tað ikki betri at fáa hampað ella fríðka um skráan, so hann verður eitt sindur penari at síggja til. Nú er fyrsti partur av Fjalsvegi blivin so nógv fríðkaður, og er tað ikki eisini betur, at seinni partur eisini verður nógv meir fríðkaður um??
øki inni á Fjørð
Juni 22 , 2009Nei øki Inni á Fjørð er einki pryði at vísa ferðafólki ?
Tos og skriving.
Juni 22 , 2009Tað vildi rúmka munandi um miðbýðin,um misiónshúsið hevði veri niðurtykið og grundøki og nakað væl afturat,
verið gjørt til parkeringspláss,so kundu tey,langt inn eftur
niðara veg,sett sínar bilar har.Annars er sjálvdan ovnógv
pláss at seta bilar á.Viðvíkandi at prýa bygdana,so haldi eg
at t.d heldur enn at gera ein ljólan betongkant við rørun
og hegni ið rusta,um korta tíð,so skuldi lok veri lakt út-
yvir ánna og moyni eg við Hórará úti í Skálatungu,yvir ímót
Hans J. Hansen.Tað vildi gjørt svingi og koyringina har nógv
lættari.
follend
Juni 22 , 2009Hvat sker ? skal nú hvør grønur og fríður blettur takast til byggilendi í hesið bygdini? Nú má kommunan taka seriøs stig til at varveita fríðøkir sum úti á follendi. Minnist hvussu børnini altíð plagdu at spæla á vakra økinum har, áðrenn kirkjugarðurin varð bygdur. Men tað er nú farið.
At tað seinasta av tí vælvallaðu perluni sum follend einaferð var, skal leggjast undir betong og asfalt, er fyri mær eitt tekin um at bygdarráðið als ikki er áhuga í at varveita grøn økir og at hugna um í bygdini, sum tað annars gevur seg út fyri ígjøgnum agenda felagið.....
Nú kunnu tygum kanska siga, at ein byggisamtykt kann broytast, men til tað er at viðmerkja, at ongin hevur mótmælt hesum ásetingum og ongin hevur sent inn broytingaruppskot hesum viðvíðvikjandi, tá broytingar í byggisamtyktini hava ligið frammi til alment eftirlit.
Missiónshús
Juni 16 , 2009Kundi komunan ikki lagt myndir/tekningar av Missiónshús..
Tad er nok tan stórsta skandala komunan hevur gjórt..hvis hatta ljóta húsi verur bygt har..
Kunnu tit almannakungjórt, hvussu ljótt hatta húsi verur...
Vestmanna Kommuna hevur ikki tekningarnar til nýggja missiónshúsið.
Sjómanskvinnuringurin stendur fyri byggingini og hevur tekningarnar.
Missiónshús
Juni 16 , 2009Bert ein viðmerking til tey ónøgdu.
Hatta er eitt gott pláss, at byggja eitt missiónshús.
Mær vitandi verður húsið bert í einari hædd, við flagtaki, og kemur tí ikki at misprýða nakað sum helst. Heldur verður tann grái kirkjugarðsmúrurin eitt sindur fjaldur aftanfyri.
Heilsan ein nøgdur borgari.
Útivikan
Juni 16 , 2009Eg fari at takka fyri góðu myndirnar frá útivikuni. Tað er sera positivt at kommunan tók stig til túrarnar. Eg sakni tó onkrar myndatekstir, eg eri ikki so kendur allastaðni, tí kundi verið gott við staðanøvnum.
Gott hevði verið, um gongutúrarnir ikki verða sleptir upp á fjall, tí fari eg at heita á kommununa um at samskipa onkrar túrar í summar. Hetta kundi verið onkrir longri túrar leygar- ella sunnudag. Túrar kundu verið upp á Postulakirkju, Loysingarfjall, Ørvisfelli ella Egilsfjall.
At enda kundi eg hugsað mær at spurt, um umsitingin hjá Vestmanna kommunu tók lut á gongutúrunum, og um borgarstjórin og bygdarráðslimirnir vóru við.
Vestmanna Kommuna er samanumtikið væl nøgd við gongutúrarnir, ið vóru fyriskipaðir síðst í mai.
Undirtøkan vísti okkum heilt greitt, at borgararnir hava áhuga í slíkum trivnaðartiltøkum, og Kommunan vil fegin vera við til at samskipa nakrar gongutúrar avtrat í summar. Men hetta krevur, at onkur sjálvboðin bjóðar seg til at vera leiðari.
Gongutúrarnir vórðu fyriskipaðir sum trivnaðartiltak fyri allar borgarar, og vóru ikki rættaðir móti nøkrum ávísum bólki. Men jú, bæði bygdarráðslimir og umsiting luttóku.
Missiónshús
Juni 12 , 2009Hej
Kundi komunan ikki keypt stykki frá Sjómanskvinnuringurin.
Hatta er fuklomi gali at eitt missiónhús verur bygt har..Tad burdi komunan , kanska hugsa um...
Gamla misjónshúsið
Juni 11 , 2009Metir bygdarráðið, at tað er eitt betri hugskot, at keypa gamla misjónshúsið - bróta tað niður og gera økið til parkeringspláss, enn at lata tað standa, so at onkur privatur kann keypa tað og hava aktivitet har? Tað er jú longu so sindarliga lítil aktivitetur í okkara miðbýi sum er! Hvat skulu øll parkeeringsplássini í miðbýnum brúkast til? Skjótt stongir posthúsið og nógv bendir á, at Føroya Banki fer av bygdini um ikki so langa tíð! Nei, tað er annað enn parkeringsplássum, vit hava brúk fyri í miðbýnum, so roynið heldur at verja um teir fáu bygningarnar, sum enn standa uppi har, heldur enn at ríva niður. Misjónshúsið er ein bygningur, ið saktans kann brúkast til spennandi aktivitet, annað enn at stilla bilar á.
Trivnaður
Juni 11 , 2009Fleiri innlegg her hava snúð seg um trivna. Ikki er langt frá trivnaði til hugnað.
Rós til Vestmanna Bygdarráð fyri at hava skipað so fyri, at fleiri støð í bygdini eru vorðin vøkur. T.d. Inni v. Fossabrúnna, flott laðing - umframt nýgerð av rekkverki har, svingið inni v. Karlsberg, Garður v. Skálatungu; og endaliga parkering niðan fyri hjá Óla Christian. Sera nógv vøkur planting ymsastaðni. Finnbogi er óførur.
Hetta er eitt samspæl millum borgara og kommunu, sum sær út at bera góða frukt. Hugaligt!!!
Rennibreyt/bani
Juni 11 , 2009Onkur spyr longri niðri um hví tit ikki rudda økið inni á fjørð og gera eina rennibreyt har í staðin. Men viðkomandi fær onki svar.........
Haldi hetta er eitt genialt hugskot
Fyribils ætlanin við vøllinum Inni á Fjørð er, sum eisini nevnt, at gera økið til tjaldinga- og húsvognaøki.
Skrellispannir
Juni 10 , 2009Nær ætla tit at seta meira skrellispannir upp?
Einki at siga til at tað altíð er so óruddiligt umkring..
Svar til Bert ein lítil viðmerking til myndasavnið og viðmerkingarnar hjá Lokala Agendafelagnum!
Juni 10 , 2009Tann 18. mai 2009 stendur ein viðmerking á heimasíðuni hjá Vestmanna Kommunu um myndasavnið og viðmerkingarnar hjá Lokala Agendafelagnum. M.a stendur at "Agendafelagið er sera diktatoriskt og óhólvað í fleiri av sínum viðmerkingum í myndasavninum man sær hjá teimum."
Ætlanin við myndasavninum hjá Lokala Agendafelagnum varð ikki at sýnast diktatoriskt ella óhólvað, men bert at vísa á ymisk øki í vøkru bygd okkara, sum kunnu betrast. Hetta kemst m.a. eisini av, at vestmenningar hava víst umhvørvinum og trivnaðinum í bygdini stóran ans seinnu árini. Eitt orðatak sigur "Gløgt er gestsins eygða". Ein greinarøð var í bløðunum herfyri, har myndir vóru tiknar um alt landið. Hesar myndir førdu í fleiri førum við sær, at órudd, sum annars hevði ligið í fleiri ár, varð tikið burtur. Tí hugsaði Lokala Agendafelgið, at hetta eisini kundi roynast í Vestmanna. Higartil hevur Agendafelagið bert fingið positivar afturmeldingar uppá hetta átak.
Myndasavnið er gjørt í einum positivum anda, har endamálið er at fokusera á órudd og arbeiðir, sum ikki eru gjørd liðug. Ætlanin er ikki at fornermað nakran. Myndirnar eru bert av "almennum" støðum, og ikki av privatum ognum. Agendafelagið hevur heldur ikki sagt, at alt hetta skal gerast eftir einum degi. Agendafelagið veit væl, at tað eisini er ein spurningur um fíggjarliga orku hjá kommununi. Men talan er tó í fleiri førum um órudd, sum ikki kostar nógv at rudda burt. Eisini er hetta ein spurningur um hugburð, soleiðis at órudd verður burturbeint rætt og ikki fær loyvi til at standa sum órudd í fleiri ár.
Um Vestmanna skal gera sær vónir um at liggja í oddinum um at gerast reinasta bygd í landinum, so skulu átøk gerast av okkum øllum. At seta sær lág mál kemur ein ikki langt við.
Agendafelagið hevur í myndarøðini eisini víst á góðar loysnir. Nýggjar myndir eru eisini tiknar, sum vísa á broytingar frá seinast, myndir vóru tiknar. Hesar verða lagdar á heimasíðuna í næstum.
vinaliga
Lokala Agenda 21 Felagið
Gamla misjónshúsið
Juni 10 , 2009Er tað rætt, sum søgur ganga um, at kommunan keypir gamla misjónshúsið, og fer at bróta tað niður fyri at gera parkeringspláss har?
Missiónshús......
Juni 10 , 2009Nær bleiv byggiloyvið útskriva?
Er hettar húsið alment ella privat?
Hevði verið gott at vita hvør í bygdaráðnum hevur givið loyvið til hettar óðamannaverk? Tí tey hava nakað at forsvara....Eitt bygdarráð kann jú ALTÍÐ leggja eitt økjið sum hettar grønt, sum tað mær vitandi einaferð var..og við nøkrum rossahandlum leyslatið aftur.
Missiónshúsið skuldi heldur tikið núverandi missiónshús niður og bygt eitt nýtt á sama stað...
Ein sera ørkimlaður borgari.
Fyribils prinsippielt byggiloyvi varð útskrivað 26. september 2008. Málið varð viðgjørt fyri opnari hurð á bygdarráðsfundi 23. september 2008.
Eitt missiónshús er sjálvandi altíð alment!
Tilmælið frá Teknisku Nevnd varð einmælt samtykt á fundinum 23. september 2008.
Eitt bygdarráð kann ikki ALTÍÐ leggja eitt øki grønt, men bygdarráðið kann samtykkja tað, leggja samtyktina fram til alment eftirlit, og síðani senda umsókn til Innlendismálaráðið um góðkenning - men vanligir borgarar kunnu eisini til eina og hvørja tíð søkja um broytingar í byggisamtyktini!
vøllurin á fjørðinum
Juni 10 , 2009hej kundi kommunan rudda vøllin fyri gróti sum liggur har, og hvat skal hetta gróti brúkast til.
er tað loyvt at hava hestar inni á økinum. í el hegni.
haldi kommunan burdi,hampa øki, ok kanska brúkt øki ella gjørt tað til ein rennibreyt / renni bana. so sleppa vit frá at renna á vegnum sum kann verða vandamikið. við allari ferðslu sum er her í bygdini. tað eru nógvir vestminningar sum renna . hetta er bara eitt hugskot.
Tað er arbeiðstakari, sum eigur grótið á vøllinum, og kommunan er í samskifti við eigaran.
Ein hestaeigari hevur fingið loyvi til at hava hestar sínar á økinum, og aðrir hava fingið loyvi til at venja hestar sínar har.
Ætlanin er at hampa økið, eitt nú at sáa vøllin.
Bygdarráðið hevur havt ætlan um at skipa økið til tjaldinga- og húsvognaøki.
Missiónshús?
Juni 09 , 2009Tad er heilt seriøst gali, hvis vit í bygduni fáda eitt Missiónshús úti á follend.....
Sjálvandi skullu tæd fád eitt nytt hús um tad er so...
Men eg haldi at har kundi veri bygt eitt slag av mentarnarhúsi/savn.....
Haldi hetta bygdarrádi er vid at missprýda bygduna vid býgningun og vegun/Fjalsvegi....
Sjómanskvinnuringurin eigur lendið úti á Follendi, økið er í byggisamtyktini lagt av til almennar stovnar o.a.tíl. Kommunan kann tí ikki nokta byggiloyvi til missiónshús har, um byggingin annars lýkur treytirnar í byggisamtyktini. Ætlanin er, at heimari parturin av økinum hjá Sjómanskvinnuringinum verður frílendi. Bygdarráðið má taka avgerðir, sum eru í samsvari við galdandi byggisamtykt.
Okkum kunnungt hevur Vestmanna Kommuna ikki bygt bygningar, sum misprýða bygdina.
Missiónshús??????????
Juni 09 , 2009Nei álvara tos, missiónshús á hasum ótrúliga fantastiska staðnum???????? nú trúgvi eg ikki einum orði, kann tað ikki standa hvar sum helst bara parkeringsumstøðurnar eru góðar? tað er næstan blasfemi! Tá ellisheimið ikki kundi standa har, hvussu so eitt missiónshús?? Nei! nei! eg eri skelkaður, mangt skalt tú hoyra, áðrenn av dettur oyra!!
Sjómanskvinnuringurin í Vestmanna eigur økið, og tær hava latið øki til at byggja missiónshús á. Økið er í byggisamtyktini fyri Vestmanna Kommunu "lagt av til almennar stovnar til undirvísing, røktarheim, heilsurøkt, mentunarlig og átrúnaðarlig endamál o.a.t.", sum skrivað stendur.
Grundin til, at røktarheim ikki kundi byggjast á økinum, er tann, at eitt røtkarheim er nógv størri í vídd, og at eitt tílíkt hevði komið inn á økið, har útgrevsturin er. Tað ger ætlaða missiónshúsið ikki.
Økið á Fornlendi er kannað við geo-radara, og hesar kanningar hava ikki víst á fornleivdir.
Follend
Juni 08 , 2009Hvat fyrigongur seg úti á Follend
lomb leys
Juni 08 , 2009tvey lomb gingu leys á fjalsvegi 5 juni, hvør eigur tey....
heilsan eg
Stóra ketan á Válinum
Juni 05 , 2009Tætt við "Nes" niðri í bønum, er ein stór keta frá fjørðuni, og niður á sjógv. Hvat er hettar fyri keta, og hon ópríðir nógv. Meini at gomul kaj ella okkurt er har. Ein trí kantur formaður av gróti niðri í fjørðuni.
Bert forvitni ! :)
Nú er hetta í aðrari kommunu, men vit halda okkum vita, at grótkaiin var ein "krengikai", sum bleiv brúkt, tá sluppirnar skuldu kalfatrast um botnin.
Arbeiðið gekk fyri seg á tann hátt, at sluppin varð løgd við kaiina, endar settir á mastrarnar, og síðani varð sluppin "krenga", við at spøl hálaðu í endarnar, soleiðis at ytra síða á sluppini kom upp úr sjónum - og so var lagamanni at kalfatra botnin.
Hvat ketan hevur verið brúkt til, vita vit ikki.
Víkingar e.a.
Juni 05 , 2009Hey. Havi hoyrt okkurt um eitt savn um víkingar ella annað sum nýliga er latið upp í Vestmanna.Kanska var tað onkur framførðsla eisini. Kunnu tit siga mær hvussu eg kann fáa meir upplýsingar um tað. Vinarliga Gunnleyg Olsen
Á heimasíðuni www.puffin.fo ella við at ringja á tlf. nr. 471500 kunnu tygum fáa meira at vita um savnið.
vevmynd
Juni 05 , 2009havi havt spurning um vevmynd sum ikki verður svara. Hvussi ber tað til ?
Ùtstykking
Juni 02 , 2009Nær er hasin fílurin "Ùtstykking" í høgru síðu uppdateraður seinast??
Og verða tað aðrar útstykkingar í Miðalsbrekku í nærmastu framtíð??
Vinarliga
Framtíðar búseti í Vestmanna.
Skjaldið verður dagført, so hvørt nakað er at dagføra.
Ongar útstykkingar verða í Miðalsbrekku í nærmastu framtíð, men vónandi verður hildið áfram við útstykkingini í Vestri um ikki alt ov langa tíð - tað er tó eingini støða tikin til hetta enn.
Urið er funnið
Juni 02 , 2009Far inn á "gamlaveg" har hongur eitt damu armbendsur á einum portri. Tað er funnið av eini smágentu fyri nøkrum døgum. Urið er brúnt við gullpinnum. Reimin er brún og urið gongur snórabeint.
Verður lagt út við tøkk fyri fráboðanina.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


c: text/html

text:
Framtíðar miðilin er alnetið. Tøknin, ið stýrir samskiftinum á alnetinum verður ment áhaldandi, og tí kann tað tykjast møtimikið hjá teimum flestu at halda seg dagførd á hesum øki. Vit kunnu bjóða vælvirkandi og ódýrar loysnir, sum kundin sjálvur kann umsita, ella lata okkum standa fyri at dagføra heimasíðuna, alt eftir ynski og tørvi.
Í fyrstani vóru heimasíður bara nakað sum størri fyritøkur høvdu, og hartil vóru tær rættiliga óvirknar, mestsum bert eitt visittkort.
Hetta er munandi broytt, og nú hava mestsum allar fyritøkur eina virkna heimasíðu. Hetta er eisini í nógvum førum ein fortreyt, tí viðskiftafólkini leita nú á alnótini áðrenn tey taka avgerð um hvat og hvar tey skulu keypa/bíleggja, og roknast kann eisini við, at nethandil fer at økjast í stórum í framtíðini, so hvørt sum viðskiftafólkini síggja fyrimunirnir við hesum slagi av keypi.
Nógv hava ta fatan, at tað at fáa eina heimasíðu kostar nógv, og dømi eru um at fólk/virkir hava goldið eini 30.000 kr. fyri sera einfaldar síður við fáum møguleikum.
Á Gramar ber til at fáa gjørda eina heimasíðu júst eftir tínum tørvi, og hetta kann gerast sera ódýrt.
Vit hava lagt dentin á ymisk “open source” forrit, harímillum WordPress og Drupal, og ger hetta, at ikki er neyðugt at gjalda eitt dýrt grundgjald fyri at koma í gongd.
Henda síðan hjá Gramar er gjørd við WordPress.
Vit bjóða okkum eisini til at hýsa tykkara heimasíðu.
Prísurin er alt eftir tykkara ynskjum
Vit kunnu hýsa eini heimasíðu, har tit fáa eina bera síðu at byrja uppá – kann vera rættiliga arbeiðskrevjandi og torført at fáa greiðu á hvat skal gerast fyri at fáa síðuna at rigga sum ætlað
Vit kunnu eisini rigga síðuna til við tí tilfari tit ynskja skal vera á síðuni tá hon byrjar, og tit so halda fram við at leggja nýtt tilfar inn sjálvi.
Triði møguleikin er at tit senda okkum tilfarið og vit leggja tað út.

robotstxt: allowed

filter: keep


text:
12. Sep 2018
Hugskotið veitir ráðgeving og kveiking til spírandi íverksetar.
04. Sep 2018
Við skúlaársbyrjan vóru nýggju Nám-Xararnir á seturskúla í Nesvík. Samansjóðing, sangløtur, kappingar o.a myndaðu túrin. Miðlabreytin var á staðnum. Sí myndir: ...
18. Aug 2018
Mánamorgunin 20.aug. møta allir NámX-arar í seinasta lagi kl. 9.45.Bussarnir koyra kl.10 frá skúlanum.Minnist til at hava matpakka, soviposa, lak og 100 kr við. ...
26. Jun 2018
Lívsleið okkum menniskju er lýst á so mangan hátt. Ein tann dyggasta lýsingin av vón og ungdómi man vera prógvhandan, ið á so mangan hátt fer fram hesar dagar.
21. Jun 2018
Hey øll somulMánadagin 25. juni møta allir NámX-arar kl. 16.15 til felags myndatøku.Klokkan 17 er prógvhandanin í skúlahøllini. Tit eru vælkomin at hava foreldur/familju við.Aftaná prógvhandanina bjóðar skúlin kaffi/te og lagkøku. ...
04. Jun 2018
Hey øll somul. Her sæst yvirlit yvir munnligu próvtøkurnar - á myndini - og á viðheftu pdf-fíluni ...
29. Mai 2018
Fríggjadagin 1. juni bjóðar skúlin øllum NámX-arum til hugnaløtu og góða máltíð kl 13 til 14.30 í skúlahøllini, har eisini verður kunnað um restina av skúlaárinum - munnligar próvtøkur, prógvhandan o.a.Øll skulu møta.Fríggjadagin fyrrapart er eingin breytaundirvísing. ...
25. Mai 2018
Hesar lærugreinar eru úttiknar til munnligu próvtøkurnar:


text:
Ari av Rana
07.06.2018 - 18:40
Mentan > Mentan > Konsertir
Útikonsert verður við Kristián Kristjánsson í Perlutúninum tann 9. juni. Kristián Kristjánsson (KK) er føddur í Minneapolis, Minnesota USA. Hann flutti til íslands, tá hann var 10 ára gamal. Hann bleiv ein partur av bluestónleikaverðini í Íslandi í 70’unum. Í 1985 fór hann eina 5 ára fjakkaraferð í Evropa, har hann livdi av at spæla á gøtunum í teimum evropisku býunum. Síðst í 1990 flutti KK aftur til Íslands og har hevur hann búð síðani.Á síni tónleikaleið hevur KK fingið fleiri enn 20 gull-, platin- og multiplatin heiðurslønir og tvær íslendskar Music Academy Awards. Harafturat hevur hann fingið fleiri viðurkenningar fyri ymisk tónleikalig projektir. Hann hevur millum annað eisini skrivað tónleik til film, sjónvarp og sjónleik, skrivar Tórshavnar kommuna.Frá 1985 til 2010 turneraði KK rættuliga nógv kring heimin, hann hevur millum annað spælt í Kina, Kanada, Fraklandi, Týskalandi, Stórabretlandi, Spania og USA. Hann hevur spælt inn og gjørt tónleik saman við teimum kendastu íslendsku tónleikarunum, herundir Bjørk og Sigurrós.


text:
Við ársbyrjan varð býarfríðkan sett ovarlaga á dagsskránna hjá nýggja býráðnum í Vági og hevur býarfríðkan eisini í alt ár verið ein týðandi partur av virkseminum hjá fólkunum í Teknisku deild hjá kommununi.
Les meiri
Í mars mánað fór Vágs kommuna undir skipan við vælkomstpakkum til nýggjar borgarar, sum flyta í Vágs kommunu.
Les meiri
Ferðslunevndin hjá Vágs kommunu hevur í vikuni tikið stig til at bøta um ferðslutrygdina á høvuðsvegnum gjøgnum Vág í morgun tímunum.
Les meiri
Í morgin, tórsdagin 7. nov. verður grønt átak fyri kommunalu stovnarnar í Vágs kommunu.
Les meiri
Vinnumenningarbólkurin hjá Vágs kommunu er nú farin undir at fyrireika virksemi í komandi ári.
Les meiri


text:
Tá løgreglan var úti og gjørdi ferðslukanningar í Kollfjarðadali í dag, vísti tað seg, at tveir bilførarar koyrdu uttan koyrikort.
Í báðum førum var talan um bilførara, sum onkursvegna hevði mist koyrikortið, og sostatt ikki hevði loyvi at koyra bil.
Vakthavandi á politistøðini veit ikki, um hetta var fyrstu ferð bilførararnar vóru tiknir fyri at vera uttan koyrikort, men um so er, fáa teir eina bót uppá 5.000 krónur.
Aðru ferð hækkar bótin til 6.000 krónur, triðju ferð til 7.500, fjórðu ferð til 10.000, og hendir tað eina ferð afturat er revsingin 14 dagar í fongsli.
Vakthavandi á politistøðini sigur, at tað hevur verið ein friðarlig nátt, bæði í Havn og á G! festivalinum.
Tó varð løgreglan send til eina pub á Tvøroyri, har tveir menn vóru farnir til hendurs, men hetta hevði sum so einki uppá seg, sigur vakthavandi á politistøðini.


text:
Vit eru sera fegin um at bjóða tær vælkomnum á okkara nýggju heimasíðu.
Brúkari
Stovna tær eina brúkarakonto við at trýsta á “Innrita” ovast á síðuni, síðan fært tú eitt loyniorð við telduposti. Tað er ein fyrimunur at vera innritað/ur, tí so sært tú, um tú eigur pening til góðar á tíni kundakonto hjá okkum.
Leita
Á nýggju heimasíðuni hava vit lagt okkum eftir, at kundin og frímerkini skulu vera í hásæti. Tað er sera lætt at finna ávísar vørur – antin eftir evni ella ári, og um tú ikki finnur tað, tú leitar eftir, ber til at brúka leititeigin ovast á síðuni, sum skjótt og lætt leitar fyri teg.
Søga
Vit hava valt at leggja tey gomlu frímerkini á síðuna, soleiðis at ein kann síggja øll frímerki, sum eru givin út síðan 1975 og lesa søguna aftanfyri frímerki. Tekstur manglar til nakrar av teimum gomlu frímerkjaútgávunum, men hann verður lagdur út so við og við. Gevið gætur! gomlu frímerkini eru ikki til sølu longur.
Vørur
Allar vørur, sum vit hava at selja, kunnu nú síggjast á síðuni, og sum nakað nýtt ber eisini til at síggja heilørk og stemplaðar vørur. Tað er skjótt og lætt at leggja í kurv og at fullfíggja keypið.
Hald
Sum nakað nýtt ber nú til at tekna hald uppá frímerki á síðuni. Vel “Tekna hald” niðast á síðuni, vel síðan vørurnar, sum tú ynskir at hava hald uppá og send okkum navn og bústað. So fært tú nýggjastu frímerkini sendandi við postinum, so hvørt tey verða givin út.
Feedback
Vit vóna, at tú tekur tær tíð til at síggja hvat nýggja síðan hevur at bjóða. Tú ert vælkomin at senda okkum ein teldupost á stamps@posta.fo við viðmerkingum um nýggju síðuna.
Vinaliga
Posta Stamps


text:
Agnez Mo
Agnes Monica Muljoto (Agnez Mo) (fødd 1. juli 1986 í Jakarta) er ein Indonesiskur popp-songkvinna og sjónleikari. Hon fór undir lívsleið sína innan tónleikaheimin longu 6 ára gomul sum barnasangari. Hon útgav trý album sum barn og var vertur í fleiri sjónvarpssendingum. Hon hevur gjørt kontrakt við amerikanska plátufelagið The Cherry Party, ið Sony Music Entertainment eigur. Hennara fyrsta altjóða staklag, "Coke Bottle", varð útgivið í september 2013 og varð endurútgivið tíðliga í 2014 av Sony Music, saman við amerikonsku rapparunum Timbaland og T.I.


text:
Leygarkvøldið skipaðu ítróttarfeløgini á Toftum og í Runavík fyri ítróttarnátt í høllini við Løkin í Runavík, og sigast má at tiltakið varð væl vitjað
Leygarkvøldið kl. 20 lat ítróttahøllin í Runavík dyrnar upp fyri ítróttarnátt, eitt tiltak sum ÍSF skipaði fyri, í samband við at tað í ár eru 70 ár liðin síðan Ítróttarsamband Føroya varð sett á stovn.
Hetta tiltak varð eisini fyriskipað í Havn, á Kambsdali, á Giljanesi, í Kollafirði, á Skála, í Trongisvági og á Eiði.
Fleiri ymiskar ítróttagreinar vóru á skránni, men hæddarpunkti mundi vera á midnátt, tá Jens Marni Hansen við gittara fór á pallin. Navnframi kollfirðingurin sang og spældi nøkur kend løg, og tá var sannur rómur í høllini. Eftir at Jens Marni hevði spælt, bleiv skipað fyri hip-hop dansi.
Ein bólkur varð vegna ítróttarfeløgini á Toftum og í Runavík settur at skipað fyri tiltakinum, og vóru tey sum heild sera væl nøgd við kvøldið, ið tey halda eydnaðist sera væl. Eini 150 til 200 ung vóru í høllini leygarkvøldið, og var hetta eitt sindur meir enn fyriskipararnir høvdu væntað.


text:
Anna Mikkjalsdóttir úr Trongisvági luttekur sætta árið á rað í finaluni, hóast hon bert er 19 ár. Longu í 2012 vann hon sít fyrsta FM-heitið og í fjør vann hon tað næsta. Hóast mótstøðan hesa ferð verður dygg, so
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Søk um at sleppa við í 2020
Um tú hevur hug til at verða ein partur av Team Rynkeby í 2020, skalt tú skriva eina væl grundaða umsókn. Tú kanst antin søkja um luttøku sum súkklari ella sum tænastufólk. Liðini verða vald út eftir teimum 10 fyritreytunum.
Gevi gætur, at súkklarar og tænastufólk sjálvi gjalda fyri egna luttøku. Í 2019 er prísurin fyri at luttaka umleið 21.700 krónir fyri súkklarar. Í hesum er íroknað nýggja súkklu, súkkluklæðir, súkkluhjálm, ferðina til Danmarkar, gisting og fult vistarhald. Um tú ikki hevur súkkla áður, krevst grundleggjandi útgerð so sum vetrarklæði, hjálmur, súkkluskógvar, pulsmátari og súkklupumpa. Fyri tænastutoymi er luttøkugjaldið umleið 6.600 krónur fyri ferðina til Danmarkar, gisting og fult vistarhald. Ferðaútreiðslurnar til heimferðina úr París er ikki íroknaðar. Her finnur tú svarið til teir vanligastu spurningarnar.
Tín umsókn skal verða skrásett í seinasta lagi 25. august 2019, og tú fært svar hin 4. september 2019. Hevur tú longu skrivað eina umsókn og vilt dagføra/broyta hana, ber tað til við at innrita her.
It is not yet decided when the tour to Paris will be completed by 2020.


text:
Vit taka minni sól
Seinasta kanningin, sum Gallup hevur gjørt fyri Krabbameinsfelagið um solarium nýtslu er frá september 2013. Gallup hevur kannað solariumnýtsluna hjá føroyingum í 2007, 2010, 2011 og aftur í 2013. Kanningarnar vísa, at í tíðarskeiðinum 2007 – 2013 er talið av teimum, sum siga seg taka solariumsól minka úr 18% niður í 10%.
Kanningin vísir, at tað framvegis eru tey ungu, sum taka mest sól, og er talið framvegis sera høgt. Sambært Gallup kanningini frá 2013 søgdu 24% av ungum í aldrinum 15 – 24 ár, at tey tóku sól.
Kanningarnar vísa, at tess eldri fólk eru, tess færri siga seg at taka solariumsól.
Talið av kvinnum og monnum, sum siga seg taka solariuml er fallið í tíðarskeiðinum 2007 – 2013. Í 2007 søgdu 27% av kvinnunum, at tær tóku solarium, og í 2013 var talið fallið til 14%. Í 2007 søgdu 11% av monnunum, at teir tóku solarium, og fall hetta til 6% í 2013.
Sambært kanningunum eru tað meira enn tvífalt so nógvar kvinnur enn menn, sum siga seg taka solarium.
Títtleikin minkaður
At fegnast um er at talið á teimum, sum áður hava sagt seg taka solarium 2-5 ferðir um vikuna ella eina ferð um vikuna eru minkað niður í 0. Í 2007 søgdu ávíkavist 7 og 16 % seg taka við hesum títtleika. Í seinastu kanningingi sigur bert 1 % seg taka solarium 14. hvønn dag, meðan restin av teimum, sum taka sól, siga seg gera tað 1 ferð um mánaðin ella 1 ferð um hálvárið.
Ein solariumvitjan um mánaðin økir vandan
Vit vita, at húðin hjá børnum og ungum er serliga viðkvom fyri uv-strálum, sum eru í solarium og sól. Greining hjá IARC
( Altjóða granskingardepil fyri krabbamein) hevur ta niðurstøðu, at nýtsla av solarium áðrenn 35 ára aldur økir vandan fyri móðurmerkjakrabba við 75 %.
Heimsheilsufelagsskapurin WHO hevur flokkaði nýtslu av solarium í sama vandabólk sum millum annað tubbaksroyking og asbest. Seinastu árini hava fleiri lond samtykt at seta aldursmark á 18 ár fyri nýtslu av solarium, meðan fleiri arbeiða við hesum sama. Eisini fitnessstøðir og enntá onkur fitness-keta hava av sínum eintingum tikið avleiðingina av boðskapinum hjá WHO, og bjóða ikki longur sínum brúkarum solariuviðgerð – tí teir meta hetta vera í andsøgn við teirra image um heilsu.
Eins og onnur krabbameinsfeløg hevur føroyska krabbameinsfelagið í nógv ár mælt til 18 ára aldursmark, og at solarium skulu verða mannað, fyri at halda hetta forboð. Hetta tí at tað er prógvað, at nýtsla av solarium økir markant um vandan fyri húðkrabbameini og lívshættisligum móðurmerkjakrabbameini. Húðin verður ávirkað av skaðiligu ultraviolettu strálunum, sum er í sól og solarium. Talið av tilburðum av báðum sløgum hava verið nógv vaksandi seinastu árini – serstakliga millum ungar kvinnur, sum eru tær, ið eru fúsastar at leggja seg undir bláu ljósrørini. At fegnast um í spildurnýggju gallupkanningini er, at bólkurin av teim 15-24 ára gomlu, ið taka sól, er meiri enn hálveraður - úr 47% niður í 21%.
Fagnar 18 ára aldursmarki
Krabbameinsfelagið mælir frá at nýta solarium, og fegnast tí í fyrra lagi um, at solariumnýtsan sum heild ikki tykist vera vaksandi. Í øðrum lagi fegnast felagið um, at landsstýrismaðurin í heilsumálum lagt fram lógaruppskot um 18 ára aldursmark fyri at nýta solarium og at hetta varð samtykt í mai mánað í 2015
Móðurmerkjakrabbamein er eitt álvarsligt vandamál í øllum Norðurlondum, og tey flestu hava longu 18 ára aldursmark. Við hesi lóg verður nú stig tikið til at verja børn og ung undir 18 ár. Hetta er eisini eitt greitt og týdningarmikið signalvirði til eitt nú foreldur.
Uppskotið er tó samtykt í skerdari uppgávu, sum merkir, at tað framvegis verður loyvt almennum stovnum, so sum svimjihallum, at selja solariumsól.
- Hetta halda vit vera spell. Tað er undranarvert, at alment riknar svimjihallir, sum annars liva av at selja góða heilsu, eisini sleppa at bjóða eina vøru, sum sjálvt í smáum mongdum er prógvað at vera vandamikil. Men tað týdningarmesta er tó, at svimjihallir framyvir hava skyldu at hava eftirlit við aldursmarkinum.
Samtykta solariumlógin tekur ikki støðu til ómannaðar sólstøðir. Upprunaliga var annars ætlanin, at ómannaðar sólstøðir skuldu bannast, tí tá er ógjørligt at hava eftirlit við aldursmarkinum. Hetta kravið var ikki við í uppskotinum hesaferð. Tað vil siga, at einki forðar ungfólki undir 18 ár at leggja seg undir solariumsól á ómannaðum sólstøðum. So kann verða spurt, um vandamálið við at ung og børn taka solariumsól við hesi lógini verður mett at vera loyst:
- Tá talan er um til dømis tubbak ella rúsdekka, har vit eisini hava 18 ára aldursmark fyri at verja tey ungu, ber ikki til at selja í automatum. Tí tá er ógjørligt at hava eftirlit við keyparanum. Tað sama ger seg galdandi við solariumsól. Hetta meta vit vera ein veikleika við lógini. Sjálvandi er tað ein sigur, at vit hava fingið formligt aldursmark, og tað er eitt týðandi signalvirði í tí, tí hetta ger tað greitt fyri millum onnur foreldur, at tað veruliga er ein vandi í solarium
- í verandi løtu meta vit lógina vera eitt fet rætta vegin. Aldursmarkið er eisini galdandi í ómannaðum sólstøðum, tó at har er torført at hava eftirlit. Hetta er triðju ferð, at uppskot er lagt fyri tingið, og eftir øllum at døma er hetta so langt sum politiska skipanin er sinnað at fara. Vit meta sum so ikki, at vandamálið við solariumsóldyrkarum undir 18 ár er loyst. Vit fara at fylgja við gongdini, og virka fyri at minka um talið á teimum sum fáa húð- og móðurmerkjakrabbamein.
Tilburðir fækkaðir
Samstundis sum solariunýtslan er minkað, eru eisini skrásettir tilburðir av móðurmerkjakrabbameini minkað seinastu trý árini. Kurvan hevur annars verið vaksandi í fleiri ár. Skal hetta gerast ein verulig sólskinssøga, er tó neyðugt við áhaldandi kunning um hvussu vit skilabest njóta sólina og at vit ikki fara í solarium. Eitt lógarsett aldursmark ger tað ikki einsamalt, men hetta er eitt greitt signal bæði til tey ungu og teirra foreldur.


text:
Hesi hugtøkini fylla bara meira og meira í mínum gerandisdegi. Ja viðhvørt so er tað kanska ikki so smart at lesa okkurt sum fellur einum so áhugavert og liggur so tætt at einum sjálvum. Áðrenn eg byrjaði at lesa sálarfrøði hugsaði eg longu øgiliga nógv um hví menniskju eru sum tey eru, og hvør orsøkin er til at vit eru so ymisk. Eg vil ikki siga at eg havi funnið svarið uppá tað enn, men fyri hvørja viku sum gongur, læri eg nýggjar teori’ir sum royna at grundgeva hví vit eru sum vit eru.
Millum annað hava vit havt nógv um tað at vera introvertur og ekstrovertur. Hesar persónligheitstypurnar hava øgiliga ymiskar tørvir. Hóast man ikki kann deila menniskju upp, við einans at hyggja eftir hesum faktorinum, so sigur hetta eitt sindur um ein persón.
Introvert
Ein av høvuðs trekkunum fyri ein persón sum er introvertur er, at viðkomandi dámar betur at verða í egnum selskapi enn saman við einari stórari fjøld. Hesin persónurin hevur brúk fyri friði fyri at løða upp. Tað kann kennast torført at vera introvertur í okkara samfelagi. Rákið í dag vil at vit skulu verða úber sosial, hava hug at fara til tiltøk og verða “on” alla tíð. Hetta blívur ofta ov nógv fyri introvertar persónar. Hóast man skjótt kann hugsa at ein persónur við hesum trekkunum kann tykjast smæðin og stillur, so noyðist tað slett ikki at fylgja við. Hetta kemur heldur undir at viðkomandi verður yvirstimuleraður tá tað er so nógvur ófriður rundan um ein. Tað kann kennast ørkymlandi fyri viðkomandi sum introvertur, tí hóast tey kanska hava hug at verða sosial, so megna tey tað sympulten ikki. Tað verður ov nógv fyri tey og hetta kann fremja pínu bæði sálarliga og kroppsliga. Tey trívast betur í tryggum umhvørvi, saman við fáum fólki tey kenna. At verða kasta út í óvantaðar støður har tey eru útstillaði er skrekkurin.
Ekstrovert
Ein persónur sum er ekstrovertur dámar væl at verða ímillum onnur. Viðkomandi løðar upp við at vera sosialur og trívist kanska ikki so væl aleinður. Viðkomandi hevur lætt við at traðka fram og at verða miðpunkt í veistlum. Keldur vísa at arbeiðspláss ofta fyritrekkja tey við tí ekstrovertu persónligheitini, tí hesi ofta eru góð til at “selja” seg sjálvan til starvssamrøður osf. Tað kann kennast lættari at vera ekstrovertur, tí man ikki hevur handan tørvin á at trekkja seg frá fyri at fáa orku. Fyri ein ekstrovertan persón skal nógv til áðrenn tey verða yvirstimuleraði. Tey dáma væl at trýsta mørk, at royna nýggjar avbjóðingar og hava ikki stóran tørv á tryggum kørmum. Tey kunnu lættliga keða seg og hava ofta krút í reyvini. Sum samfelagið er í dag, er tað “lættari” at vera ekstrovertur, tí tað er sera inn í løtuni.
Introvert+Ekstrovert=Bumkrash!
Ja, hvussu er tað so tá tvey búgva saman og ein er introvert og hin er ekstrovert? Welcome to my world! Tað skal undirstrikast at man ofta hevur nøkur trekk av báðum persónligheitstypunum, men at man hellur meira til tí einu og tað er tað man gongur út frá.
Nú er tað soleiðis at eg eri meira ekstrovert og sjeikurin er meira introvert. Eg havi tørv á at verða sosial, at práta allatíð og tað skal helst henda eitt sindur. Hann hevur brúk fyri friði, at tað er tíð til at dýpa seg og at man hevur tí til sjálvur at løða upp. Hmm… Bumkrash! Hetta kann ofta blíva ein trupulleiki, tí vit hava so ymsar tørvir. Fyri at nøkta mín sosiala tørv eri eg ofta saman við vinkonunum, so sjeikurin samstundis fær sína “alone time”. Soleiðis royna vit at taka atlit til hvønn annan, men tað er ikki altíð líka lætt. Onkuntíð kann eg blíva so ørkymla tí eg ikki skilji hansara tørvir. Soleiðis eru vit so ymisk. Men hetta er áhugavert og eg haldi eg havi fingið svar uppá nógvar spurningar og undranir, sum eg havi haft um hetta. Tað gevur góða meining, og við hesum teori’unum hjálpur tað okkum at skilja, vísa umhugsni og stuðla tørvunum hjá hvørjum øðrum.
Hevur tú hugsað um hvørja týpu tú hoyrir til? Eg haldi nemliga at onkuntíð at tað hjálpur at kunna seta seg í bás, fyri síðani at kunna læra meira um tað og taka atlit hvat ikki riggar og hvat riggar til hvønn einstaka. Eg trúgvi nemliga at nógv sum faktiskt eru introvert stríðast ímóti tí, og trýsta seg sjálvan til at skula orka alt tað sosiala. Tað skal eisini verða okey at man ikki er til tað. Tað sum er mest umráðandi er at man góðtekur tað sum ein sjálvur røkkur til.
Um tú hevur hug at taka eina test fyri at síggja hvønn bólk tú hellur til, so kanst tú royna tað her: http://psychologytoday.tests.psychtests.com/take_test.php?idRegTest=1311
M&K


text:
So er tað í morgin, at vit fara á pallin til Við Brúnna!
Nú havi eg ikki sungið so nógv í seinastuni, og tað eru nógv ár síðani eg spældi við fullum bólki afturat mær. Men hetta er fantastiskt! Vit hava vant í ungdómshúsinum á Oyri og hetta er eitt deiligt hús, við góðum hentleikum. Fyriskiparnir av Við Brúnna hava sett ein bólk saman, sum skulu spæla undir hjá Annette, Guðrun Sòlju og mær. Tònleikarnir eru onki minni enn fantastiskir! Teir eru Mikkjal Hvannastein, Magni Husgaard, Rúni Wolfang og Eyðun Johannesen. Vit hava haft nakrar hugnaligar venjingar og lagið hevur verið í topp! Tað er altíð eitt sindur stuttligari, um man kann hava tað hugnaligt og vera effektivur samstundis.
Við Brúnna var soo hugnaligt og væleydanð í fjør, so eg vóni at tað verður tað sama í ár. Hýrurin á fólki plagar at vera góður og um veðurgudarnir ikki pella, so verður tað eisini turt í morgin.
Eg fari at framføra tvey egin løg og trý cover løg, so tað er ein góð blanding av kendum og ókendum. Eg havi avgjørt at eg ikki fari at verða nervøs! Hehe.. tað tími eg ikki, tí tað fái hvørki eg ella áhoyrarnir nakað burturúr. Ihhh, men eg eri spent!! Tað skal nokk blíva stuttligt.
Nú gleða vit okkum bara at koma á pallin í annaðkvøld! Tað verður eitt ordans brak, so eg vóni at síggja nógv av tykkum. Vit fara á pall kl.19.45 og IKKI kl.23, sum tað onkra staðni er lýst.
Vit síggjast!
M&K


text:
Listaleypurin bjóðaði mikudagin næmingum í 5. - 10. flokki at luttaka í verkstovuni hjá gentukórinum KATA.
Sangbólkurin KATA er ein a’capella bólkur, samansettur fimm songkvinnunum, sum allar hava gjørt vart við seg hvør sær. Arnfríð Lützen, Greta Svabo Bech, Guðrið Hansdóttir, Eyð Berghamar Jacobsen og Unn Paturson eru allar virknar sum sangsolistar í ymiskum høpum, men tær hava eisini nógvar royndir innan kórheimin.
Fyrst høvdu tær eina framførðslu av tónleiki, síðani greiddu tær næmingunum frá skaldskapi av manna munni, og um hvat kvæðini og skjaldrini, ið tey skuldu syngja, snúðu seg um. Síðani vandu tey saman, og klokkan 11:00 var framførðsla í Marghøllini.


text:
SSP er ein tvørfaklig samstarvsskipan millum fakbólkar, ið fáast við børn og ung. Endamálið er at savna, samskipa og fremja felags fyriskipanir, sum skulu fyribyrgja kriminaliteti og skaðandi atburði millum børn og ung.
Heitið, SSP, er ein stytting fyri høvuðspartarnar í SSP-samstarvinum, skúla, sosialar myndugleikar og løgreglu (politi).
Virkisøkið hjá SSP er børn úr skúlaaldri til 18 ár.
SSP umboðini í Sørvágs skúla eru Jóhannis Joensen & Vibeke Michaelsdóttir.
Ársætlanin fyri SSP sæst á heimasíðuni hjá BVS.fo


text:
Samgongusamráðingarnar við Miðflokkin slitnaðu seint í gjár. Miðflokkurin metti ikki grundarlag vera fyri samráðingum.
Seinastu tíðina hava samráðingar verið við Miðflokkin um at víðka samgonguna. Í gjárkvøldið slitnaðu samráðingarnar, og sambært in.fo var grundgevingin frá Miðflokkinum, at flokkurin ikki metti grundarlag vera fyri samgongu. Jenis av Rana segði við in.fo, at samgongan ikki vildi flyta seg nóg nógv í mun til krøvini hjá Miðflokkinum um fiskivinnuna ella etisku virðini. Miðflokkurin hevði, áðrenn samráðingarnar byrjaðu, longu sett átjan krøv fram, um flokkurin skuldi við í samgonguna.
Miðflokkurin vildi hava, at hjúnarbandslógin skuldi til fólkaatkvøðu, og at í stjórnarskipanini skuldi standa, at fosturtøka ikki er loyvd. Samgongan atkvøddi hjúnarbandslógina ígjøgnum saman við pørtum av Sambandsflokkinum, soleiðis at lógin eisini fevnir um tvey av sama kyni, men hetta er eitt mál, ið Miðflokkurin var serliga ímóti.
Tað var longu greitt áðrenn samráðingarnar, at tær fóru at verða truplar, tí bæði Framsókn og Tjóðveldi høvdu longu boðað frá, at tey vildu ikki víkja á etiska økinum. Tað hevur eisini eyðkent samráðingarnar, at Miðflokkurin hevur sett krøv síni fram í almenninginum. Spurningurin er tí kanska, um Miðflokkurin einans sá samráðingarnar sum ein møguleika at markera seg á sínum kjarnuvirðum heldur enn at koma upp í samgonguna.


text:
Sterkt lið á vitjan hóskvøldið
Stutt er millum dystirnar í hesum døgum, og eftir góðu byrjanina ímóti liðum í sama prísklassa sum okkara, gjørdust HB og marginalarnir annars ein ov stórur biti hjá okkara monnum sunnudagin. Uppgávan hóskvøldið klokkan 19 verður uttan iva tyngsta uppgávan higartil í ár. Árni Fredriksberg og hinir hjá NSÍ hava verið flúgvandi, og hava vunnið allar dystirnar sannførandi, um vit ikki taka dystin ímóti oddaliðnum KÍ við.
Tann dysturin varð spældur í nógvum vindi og fyri tað mesta gyppaðu bæði liðini, hóast málið hjá KÍ var óføra gott. Vit kunnu ikki vænta nakað serligt av vindi hósdagin, og til dystin sunnudagin vísti tað seg heilt greitt at vera ein fyrimunur fyri okkara menn, at vindurin minkaði.
Annars ber kanska á onkran hátt at samanbera okkara lið við KÍ við stórum og tungum miðverjum, bakkum við verjukendum uppgávum, miðvølli við hartarbeiðandi leikarum, kvikum veingjum og einum sterkum áloypara, um tað altso liggur fyri hjá Arnbjørn at spæla. Tó eru okkara neyvan eins tryggir á bóltinum sum KÍ, men tað er nokk onki at ivast í, at skal NSÍ hóttast, so er við at flyta bóltin skótt frameftir, tá teir gulu ikki ordiliga eru í javnvág. Kanska ber enntá til at finna pláss aftanfyri álopskendu bakkarnar hjá NSÍ.
Ein annar møguleiki er sjálvandi at royna at mynda dystin, tí NSÍ hevur ikki ordiliga roynt seg ímóti einum liðið, ið roynir tað. Men neyvan er tað EB/Streymur, sum liggur fyrst fyri at gera tað eksperimentið.
Við nærlagni eigur at bera til at halda NSÍ frá stórum møguleikum, men í síðsta dysti hjá NSÍ, sum var ímóti 07 Vestur, hótti NSÍ nærmast í samband við hvønn einasta deyðbólt. Tað endaði eisini við, at Árni Fredriksberg skoraði beinleiðis upp á horna. At standa ímóti deyðbóltunum og ikki at gera nakað býtt inni í brotsteiginum verður helst avgerandi í komandi dystinum.
Fara vit í hagtølini, so fekst 1 stig burtur úr teimum trimum dystunum ímóti NSÍ í fjør. Tað kom við dugnaskapi og hepni í fyrsta umfari. Mittasta dystin vann NSÍ sannførandi, meðan síðsti dysturin líka væl kundi koppað okkara veg, tá okkara vóru á odda 2-0, beint áðrenn farið var til hálvleiks.
Hópurin hjá okkum sær umleið líka út sum sunnudagin, har tað mesta er stabilt, Hans Pauli og Arnbjørn er líka ivasamir sum vanligt og Jóhannes er langtíðarskaddur.
Tað hevði avgjørt komið væl við at fingið okkurt burtur úr dystinum hóskvøldið, tí hetta er tann fyrsti av trimum dystum, har okkara menn hitta NSÍ, KÍ og Víking, har tað kann gerast torført at vinna stig og enntá kann blíva eitt sindur ljótt, um rætti hugburðurin ikki er til staðar alla tíðina. Hinvegin er tað stuttliga við EB/Streymi, at tað altíð kann henda okkurt óvæntað, tá eitt lið, sum á pappírinum er betri, kemur á vitjan.
Saman standa vit sterk!


text:
Russland er okkara keypari - men ikki okkara politiski vinur
Støðugt størri fokus er á føroysku søluna til Russlands. Okkara vinnulívsmenn halda hesa sølu fyri seg og politiska stríðið við Russland fyri seg. Tað er púra avgerandi, at politikarar gera tað sama. Tað gera ikki allir, tíverri...
- Sig mær Sjúrður Skaale: hvussu kann mann við góðari samvitsku bróta sanktiónirnar, selja ófatiligar mongdir av fiski til Russlands, byggja sítt vælferðarsamfelag á hetta - og framvegis hyggja at sær sjálvum í speglinum um morgunin?
Kendi journalisturin Martin Breum var hvassur, tá eg næstsíðsta vikuskifti stóð í einum pallborðið á stóra fólkafundinum á Bornholm.
Við pallborðið stóð eisini fyrrverandi verjumálaráðharrin, Nick Hækkerup, sum hevur verið sera kritiskur móti føroysku søluni til Russlands. Og fyrrverandi uttanríkisráðharrin, Martin Lidegaard, var millum áhoyrararnar. Eisini hann fekk orðið, og segði soleiðis:
- Sjálvandi hava Føroyar rætt til at handla. Men var eg føroyskur politikari, hevði eg hugsað meg sera væl um. Tí Føroyar hava eisini tørv á góðum avtalum við ES. Og tað eru nógv ES-lond sum eru gallsúr inn á tykkum. Tey siga tað ikki alment. Men tað fyllir nógv.
Dagin fyri var eg í einum øðrum pallborði saman við Claus Hjort Frederiksen, verandi verjumálaráðharra. Og eisini tá bleiv føroyska sølan til Russlands kritiserað.
Kann verjast
Eg svaraði sum eg altíð geri, tá politikarar og journalistar spyrja um hetta - og tað er ofta:
Føroyar eru ikki við í ES, og eru tí ikki fevndar av russisku avgerðini um ikki at keypa mat úr ES. Henda avgerð er svar uppá tey tiltøk, ES hevur sett í verk móti Russlandi.
Og hóast fleiri ES lond rinda ein prís fyri boykottið, so selja tey Russlandi alt møguligt annað enn matvørur. Tað ger Danmark eisini. Ja, faktiskt er danski útflutningurin til Russlands nógv størri enn tann føroyski - og hann er øktur 10% farna árið (hóast matvøruframleiðarar sjálvandi eru raktir). Og so skal havast í huga, at stóri føroyski útflutningurin til Russlands jú tók seg upp tá ES boykottaði Føroyar í 2013-14. Á tann hátt var tað ES sjálvt sum legði lunnar undir tað, sum nú hendir.
Harafturat kemur, at føroyska sølan kann forða fyri, at stríðið millum Russland og vesturheimin breiðir seg til Arktis - har samstarvið millum partarnar er gott. Tí fingu russar ikki henda fiskin, er stórur vandi fyri, at teir fóru úr teimum fiskivinnuavtalum, teir hava við onnur lond, og settu sær egnar og nógv størri kvotur.
Og so ger føroyska sølan eisini, at russiski marknaðurin framvegis er til, tá viðurskiftini aftur verða normal. Og tað fer ikki bara at gagna Føroyum.
Og so víðari og so víðari. Vit kunnu við nógvum argumentum verja okkara sølu til Russlands.
Í tveimum
Men handil er eitt. Strategiskt tilknýti er nakað heilt annað.
Føroyar hoyra til demokratiska vesturheimin. Vit hava frí val, rættartrygd og talufrælsi. Vit liva undir umstøðum, sum flestu fólk í heiminum bara droyma um.
Hetta er eingin sjálvfylgja, og tí má tað verjast. Eisini við hermegi. Tóku vit alla hermegi burtur í dag, var eingin vesturheimur sum vit kenna hann í morgin.
Fyri at kunna verja okkum mugu vit standa saman. Til tess hava vit NATO. Tey 29 londini í NATO hava svorið tann eið, at verður eitt álopið, verða øll álopin. Tí er samstarvið sera tætt, og álitið millum partarnar stórt. Alt er ikki ljósareytt – til dømis er fólkaræðið undir trýsti í NATO-landinum Turkalandi. Men vesturlendska alliansan er púra neyðug!
Ymiskar hóttanir
Farnu árini er Russland meira og meira blivið eitt diktatur. Tað hevur leingi gingið út yvir fólk í Russlandi, har andstøðingar, journalistar og onnur eru forfylgd. Kekkenia er ein sorgarsøga fyri seg - men tað er eisini gingið út yvir grannarnar.
Í 2014 gjørdi Russland innrás í Ukraina. Krim-hálvoyggin bleiv tikin. Nógv fólk blivu dripin. Sama ár bleiv eitt ferðafólkaflogfar skotið niður yvir Ukraina. Ein stór, altjóða kanning staðfesti, at rakettin var russisk og kom úr Russlandi.
Russland hevur eisini havt stórar hernaðarvenjingar heilt upp at baltisku londunum, og bæði tey og Pólland kenna seg ótrygg.
Pressufrælsið er nógv skert í Russlandi. Journalistar váða lívið fyri at siga sannleikan. Men nú sprænir ein stór, stats-stýrd propagandastøð – Russia Today – eisini hvønn dag Putinsa propaganda út yvir vesturheimin.
Í sonevndum “trøllafabrikkum” fær ein rúgva av fólki eisini løn fyri at spjaða propaganda á sosialum miðlum.
Harumframt hevur Russland stuðlað flokkum í Europa, sum verða hildnir at kunna gera samanhaldið í vesturheiminum veikari – t.d. Le Pen í Fraklandi. Og so eru prógv fyri, at russar royndu at ávirka amerikanska valið, so tann Putin-fíggindaliga Hillary Clinton skuldi tapa.
Eiturgassið
Í vár var so morðroynd framd móti einum fyrrverandi russiskum njósnara á bretskari jørð. Bretska fregnartænastan var ikki í iva: Russland stóð aftanfyri.
Tilfarið hjá fregnartænastuni var so sannførandi, at yvir 20 vestanlond útvístu russiskum diplomatum sum svar. Tað gjørdu tey, tí hetta var eitt álop inni á bretskari jørð – inni á NATO jørð. Tí var svarið kollektivt.
At russiskir andstøðingar verða forfylgdir inni í Russlandi er eitt innlendis mál – má tá tað hendir inni í einum NATO-landi, er tað eitt mál fyri øll. Tey góðtaka tað ikki – og standa saman.
Føroyar hava ongan her og onga herskyldu. Okkara útreiðslur til verjuna av Føroyum eru null krónur. Men kortini eru Føroyar vardar, tí vit eru partur av NATO. Eitt álop á Føroyar hevði verið eitt álop á øll NATO-londini.
Tí má tað ikki vera nakar ivi um, at okkara loyalitetur liggur hjá vesturheiminum og teimum londum, sum verja okkum.
Vit hava handilssambond um allan heim – eisini við Russland. Men Russland er ikki okkara politiski vinur. Okkara vinir eru okkara sameindu!
Hvørt fyri seg
Tað er púra avgerandi, at vit halda strategiskt tilknýti fyri seg og handil fyri seg.
Tað var tað vit gjørdu í 70’unum og 80’unum, tá vit samstarvaðu meira enn flest onnur við fígginda vesturheimsins, Sovjettsamveldið. Eingin ivi var um, hvørjum parti vit vóru í, strategiskt sæð. Hóast vit samstarvaðu um fiskivinnu við Sovjett, hoyrdu vit til NATO. Tí beiv samstarvið góðtikið av okkara sameindu.
Hesa kós halda okkara vinnulívsmenn, sum selja til Russlands í dag.
Við útvarpið 5. apríl segði Johan Páll Joensen, stjóri á Pelagos í Fuglafirði, soleiðis: “Sum felag hava vit ikki nakra avgjørda støðu til politisku støðuna í heiminum”.
Og sama dag segði Regin Jacobsen, stjóri á Bakkafrosti: “Vit taka støðu til handilslig viðurskifti, sum fyritøkan og okkara kundar hava. Vit kunnu ikki fara at blanda politisk viðurskifti upp í okkara forrætning.”
Hetta hevur alt at siga. Vit MUGU IKKI gera søluna til eina politiska handling. Um vit signalera, at vit selja til Russlands tí vit eru ósamd við vesturheimin, kann stórt og negativt fokus koma á Føroyar – og tað kann seta okkara handil við Russland undir trýst.
Okkara sameindu góðtaka handilin sum er – men fara tey at síggja okkum sum ein hol í tí vesturlendska, strategiska samstarvinum, broytist alt.
Kaj Leo
Men tíverri hava nøkur farnu tíðina signalerað, at vit ikki skulu hava álit á okkara sameindu. Fyrst og fremst fyrrverandi løgmaður, Kaj Leo Johannesen.
Við sjónvarpið 3. apríl segði hann at Russland er “okkara vinur”, og ávarðaði móti politiskt at geva Vesturheiminum rætt í stríðnum við Russland.
At yvir 20 av okkara sameindu londum júst høvdu víst diplomatum av landinum nervaði ikki Kaj Leo. Hann trúði teimum snøgt sagt ikki. Hann helt, at tey høvdu tikið so drastisk stig uttan at hava prógv.
Dagin eftir segði hann í útvarpinum, at “vit hava ikki havt nakað útistandandi við Russland”, og at tað er vesturheimurin, sum upptrappar stríðið við Russland.
Við øðrum orðum: Tað eru ikki hópgravirnar í Ukraina, sum eru problemið. Tað er ikki tað niðurskotna ferðafólkaflogfarið. Tað er ikki statsstýrda russiska propagandamaskinan. Tað er ikki nervagassið í Bretlandi. Nei – tað er vesturheimurin, sum skapar stríðið!
Í eini roynd at máa støðið undan trúvirðinum á okkara sameindu, royndi Kaj Leo eisini at samanbera vesturlendsku tiltøkini við álopið á Irak. Somu lond – og nógv fleiri afturat – sum “geva Russlandi skyldina” stóðu fyri tí krígnum, segði hann í útvarpinum. Og tað kríggið bygdi jú á eina lygn.
Problemið er, at Kaj Leo sjálvur segði ósatt. Tað var USA sum leyp á Irak, og nøkur fá lond krøktu seg uppí. Hesi lond fóru solo. Tað hevði einki við NATO at gera. Fregnartænasturnar í hesum londum fóru skeivar – og stjórnirnar í øllum londunum fullu av tí. Tí slíkt fær avleiðingar í demokratiskum londum við talufrælsi. Teimum londum, vit eru knýtt at.
Men Kaj Leo tykist ikki halda, at vit skulu vera tættari knýtt at vestanlondunum enn øðrum londum. “Vit hoyra til heimssamfelagið”, segði hann sum ein annar flower-power sveimari við útvarpið henda sama dagin. Øll eru okkara vinir, og “vit skulu halda uppat at deila heimin upp í tey góðu og tey óndu”.
Hetta er so naivt at mann trýr tí næstan ikki. Tí sanniliga er munur á londum. Norra ER betri enn Sudi Arabia. Ísland ER betri enn Pakistan. Írland ER betri enn Russland. Og vit skulu prísa okkum lukkulig fyri, at vit hoyra til tann frælsa heimin.
WSJ
Kósin hjá Kaj Leo er óskiljandi - men hon er ikki nýggj.
Í februar 2014, hevði amerikanska blaðið The Wall Street Journal stóra reportasju um Føroyar og Russland.
Stjórin á Bakkafrosti, Regin Jacobsen helt seg – sera skilagott – frá politiskum útmeldingum. Kortini segði hann við blaðið, at um vit skulu úttala okkum politiskt, má tað vera sum partur av vesturheiminum - “If we speak out, we should speak out as a part of the West.”
Men tá blaðmaðurin legði hetta fyri táverandi løgmann, segði hann, at um Regin Jacobsen skuldi tosa sum partur av vesturheiminum, hevði hann ikki kunna selt eitt kilo til Russlands – “If he should speak as part of the West, then he would not export a kilo to Russia.”
Okkara løgmaður boðaði altso heiminum frá, at vit kunnu ikki politiskt taka støðu fyri Vesturheimurin – tí annars kunnu vit ikki selja til Russlands.
Hevði leiðarin í einum sjálvstøðugum vesturlendskum stati tosað soleiðis, hevði tað elvt til stóra kreppu – men tíbetur liggja Føroyar ofta undir radaranum. So hóast tað, Kaj Leo segði, gav óheppið endurljóð nógvastaðni, so hendi ikki meira tá.
Eingin ivi má valda
Men skaðin kann framvegis henda. Vit selja nú nógv meira til Russlands, enn vit gjørdu í 2014 – og støðan millum vesturheimin og Russland er versnað síðani tá. Tað merkir, at vandin fyri at vit koma undir trýst er størri, enn hann hevur verið.
Okkara sameindu rinda ein prís fyri tey tiltøk, tey hava sett í verk móti Russlandi. Og vit vinna pening av hesum sama. Tað hava vit rætt til - men hetta er kortini eitt viðbrekið og eymt mál. Vit mugu stíga varliga, og viga orðini væl. Og vit mugu ongan iva lata vera um, at vit strategiskt eru eitt vestanland fyri tað, um vit selja til Russlands.


text:
Nýggjastu tíðindini
Melda til tíðindabræv
Tíðindi - 19. desember 2017
Í døgunum 18. til 26. mars fer A-landsliðið við monnum á venjingarlegu í Marbella í Spania. Á venjingarleguna fer føroyska liðið at spæla tveir venjingardystir móti Lettlandi og Liktinstein
Tveir venjingardystir vera á skránni, tá A-landsliðið víð monnum í mars mánaða komandi ár fer á venjingarlegu í suðurspania. Mótstøðuliðini vera Lettland og Liktinstein - Mynd: Hans Erik Danielsen
Sum fyrireiking til Nations League dystirnar, sum verða spældir í september, oktober og november komandi ár, fer føroyska A-landsliðið við monnum á venjingarlegu í Marbella í suðurspania frá 18. til 26. mars.
Umframt venjingar, verða eisini tveir venjingardystir á skránni. Hósdagin 22. mars spæla Føroyar og Lettland, og tríggjar dagar seinni, sunnudagin 25. mars, spælir føroyska liðið móti Liktinstein.
Í HM-undankappingini, sum endaði í heyst, vóru Føroyar og Lettland í sama bólki. Dysturin í Lettlandi endaði við 2-0 sigri til Føroyar, meðan úrslitið á Tórsvølli gjørdist málleysur javnleikur.
Fyri skjótt tveimum árum síðani møttust Føroyar og Liktinstein í venjingardysti í Marbella, og tá vunnu Føroyar 3-2.


text:
Um Ægir
Svimjifelagið Ægir bleiv stovnað í 1975, eitt ár eftir at Klaksvíkar svimjihøll lat upp á fyrsta sinni.
Fyrstu árini var felagið mest sum einaráðandi í Føroyskari svimjing, um vit hugsa um tey góðu úrslitini, sum felagið stóð fyri.
Felagið hevur ikki havt nakran svimjiskúla seinasta vetur. Hettar av tí at svimjihøllin hevur verið undir umbygging. Tað er vanligt, at eini 120 børn venja í felagnum, og so skjótt sum vit koma ígongd aftur, vóna vit at limatalið kemur yvir tey 100 aftur. Harafturat er eisini Master svimjing fyri tilkomin - hetta verður eisini nevnt rørslusvimjing.
Barnaarbeiði verður høgt raðfest, og ynski er, at teir svimjarar sum eru í yngra endanum skula lyfta felagið aftur á føtur.
Ægir leggur seg eftir, at geva frálæru í grundleggjandi svimjiteknikki til øll, sum eru í felagnum. Svimjifrálæran fevnir eitt nú um at læra børn at svimja, sum ikki duga tað, og heilt upp til elitu svimjing, sum er kappsvimjing á høgum støði. Fyri at hava eitt so breitt og stórt felag krevst nógv av venjarunum. Fleiri venjarar eru knýttir at felagnum við Petur Heðin á Fløtti sum høvuðsvenjara.
Vit vóna at felagið kemur at fóta sær aftur, nú kappingarárið 2014/2015 er um at byrja.


text:
Enn ein góður og læruríkur dagur.Gamli Skúli:Yngsta deild hevur í dag vitjað Gamla Skúla. Trygvi Samuelsen var har og greiddi frá tí hann mintist frá síni skúlatíð - hann hevði ongantíð sitið inni í skápinum.Skápið var brúkt til bøkur, og
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er ikki støddin, men vøksturin, ið telur"
Einstein


text:
HM undankapping: Føroyar – Turkaland 2-1 Kvinnurnar hava framt bragdið. Við at spæla seg víðari til undankappingina hava kvinnurnar eisini skrivað seg í søgubøkurnar. Longu eftir flotta sigurin móti Luksemburg vóru vit, uttanfyri vøllin, seld. Flott og áræðið álopsspæl
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Seyðasýning í Kvívík
mentan01-11-2017 - 09:35 - Jóanis Nielsen
Seyðasýning í Kvívík
Seyðasýning var í nýggja í Kvívík leygardagin, 27. oktober 2017.
Luttakandi hagarnir vóru:
Frammihagi - Hans Martin og Øssur Andreassen eru seyðamenn.
Norðihagi - Karstin Wang er seyðamaður.
Útihagi - Dánjal Petur Múller er bóndi.
Niðristova í Vestmanna (Heygahagi Innarahelvt og Kvívíksmerkurnar) – Hanus í Niðristovu er bóndi
Sýnarar vóru Poul Samuelsen, Dávur Emil Hansen og Andre Kruse.
Úrslitini vóru:
Bestu hagar:
Frammihagi nr. 1 við 19,17 stigum í meðal.
Niðristova nr. 2 við 18,47 stigum í meðal
Útihagi nr. 3 við 17,67 stigum í meðal.
Norðihagi nr. 4 við 15,00 stigum í meðal
` Vakrastu veðragjólingar:
Nr. 1, eigari Hanus í Niðristovu, Niðristova
Nr. 2. eigari Hanus í Niðristovu, Niðristova
Nr. 3. Hanus í Niðristovu, Niðristova
Vakrastu veturgomlu veðrar:
Nr. 1, eigari Mortan Andreassen, Frammihagi
Nr. 2 eigari Johnny Joensen, Niðristova
Nr. 3. eigari Jóan Petur í Niðristovu, Niðristova
Vakrastu eldri veðrar:
Nr. 1, eigari Magnus í Niðristovu, Niðristova
Nr. 2 eigari Øssur Andreassen, yngri, Frammihagi
Nr. 3. eigari Bartal Andreassen, Frammihagi
Vakrasti og næstvakrasti eldri veðrar fingu úrvælspremiu frá dómarunum.
Stuðlað sýningini hevði Kvívíkar Kommuna


text:
2,7 milliónir kunnu hjálpa einsamøllum forsyrgjarum úr eini fátækafellu
Hetta er, sambært landsstýriskvinnuni í almannamálum, kostnaðurin fyri at broyta skipanina við fríplássum til barnaansing soleiðis, at tað loysir seg hjá einsamøllum at fara í hægri lønt starv, uttan at missa alla lønarhækkingina. Men hóast henda lága kostnað, og nógv tos um at hjálpa teimum, ið eru illa fyri fíggjarliga, so er hetta málið ikki ein raðfesting, í hesum árinum. Møguliga verður okkurt gjørt frá august 2015. Hetta var svarið, ið undirritaða fekk, tá ið munnligir fyrispurningar vóru í løgtinginum mikudagin. Skuffandi svar Tað er sera skuffandi, at fáa at vita, at henda lítla broytingin, ikki er ein raðfesting hjá landsstýriskvinnuni í nærmastu framtíð. Samgongan hevur, javnt og samt, sagt seg vilja gera nakað við støðuna hjá teimum, ið eru láglønt og hjá teimum, ið onkursvegna, kunnu vera í vanda fyri at enda í fátæka váða. Henda skipan, er serliga ein trupulleiki hjá einsamøllum forsyrgjarum, tað merkir óbeinleiðis, at teirra børn verða rakt av støðuni. Vit hava tøl, ið benda á , at 1300 børn liva í fátæka váða og tí kundu ein loysn á hesum ítøkiliga málið, verið ein partur av eini loysn, har bøtt verður um støðuni hjá børnum og teirra foreldrum. Bert 250 krónur eyka um mánaðin, hóast lønin hækkar 7.500 krónur Sambært útrokningum, í heildarætlanini fyri fólkavøkstur, so virkar skipanin so, at um ein persónur, ið vinnur 19.000 krónur um mánaðin fyri skatt, fer upp í løn, til dømis við at skifta starv, til 26.500 krónur um mánaðin, so hækkar inntøkan við bert 250 krónum um mánaðin. Tí mugu vit ásanna, at henda skipan er ein forðing fyri at einsamallir uppihaldarar, taka av einum hægri løntum starvi, tí skipanin eggjar ikki til tað, um ein skal fara frá t.d at arbeiða 25 tímar um vikuna til at arbeiða 40 tímar og fáa 250 krónur meira um mánaðin fyri at arbeiða munandi meira. Sostatt kann henda skipan vera við til, at fasthalda einsamøllum forsyrgjarum í eini láglønarstøðu. Skipanin ikki hugsa til barnafamiljur Skipanin virkar soleiðis, at tey húski sum hava inntøkur lægri enn 240.000 krónur fáa fult frípláss á dagstovnum. Gjaldi fyri ansing hækkar stigvíst við hægri inntøkum, og tá ið inntøkan hjá húskinum er umleið 284.000 krónur, skal fult gjald rindast fyri at hava barn á dagstovni. Hesi tøl vísa, at ein ikki hugsar barnafamiljuna inn í hesa skipan, uttan so at annar av foreldrunum arbeiðir millum lítið og onki. Eitt húski við tveimum inntøkum fara, vanliga, uppum ásetta markið fyri frípláss. Tað finnast eisini fíggjarliga sperdar barnafamiljur, tí er spurningurin um henda skipanin ikki átti at verið endurskoða, øll sum hon er.


text:
Eirikur Lindenskov 10.12.2016 (07:22)
Hevur keypt originala bilin hjá Olsen Banden
Kasper Gorm Christensen, sum býr í Stege á Møn í Danmark eigur nú tann originala Olsen Banden bilin.
Tá vit siga »tann originala«, so er tað ein av teimum originalu, tí fleiri ymsir bilar vórðu brúktir í filmunum. Talan er um ein Chevrolet Bel Air árgang 1959. Bilurin hevur verið brúktur í Olsen Banden nummar 9, 10, 11, 12 og 13.
Trýstið á pílin á myndini fyri at síggja sjónvarpsbrotið.
Tá sjónvarpsliðið vitjaði Kasper Gorm Christensen, hevði hann júst verið og keypt bilin frá einum øðrum savnara, sum ikki sá seg føran fyri at fáa bilin til bil aftur. Kasper Gorm Christensen sigur, at hetta er tann einasti av teimum originalu Olsen Banden bilunum sum enn er til.
Hann fer nú at kasta seg yvir uppgávuna og væntar, at bilurin verður klárur í summar. Tá væntar hann at hava brúkt einar 1.000 tímar upp á bilin.
Olsen Banden er ein donsk filmsrøð frá Nordisk Film, ið snýr seg um Egon Olsen, Benny Frandsen og Kjeld Jensen og ótroyttiligu royndir teirra at stjala milliónir. 14 filmar eru gjørdir í røðini frá 1968 til 1998. Hesir filmar eru millum mest sæddur filmar í donskum biografum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
So var síðsta make-up video’ið her!
Tað hevur verið stuttligt at gjørt hesi video’ini. Eisini hevur tað verið sera avbjóðandi og til tíðir ræðandi. Hóast eg havi “Make-up Artist” á CV’num, so er hetta nakað sum skal venjast og haldast við líka, fyri at man skal kunna standa inn fyri hasum heitinum. Men eg havi roynt at gjørt mítt besta. Og sum eg segði í byrjanini, so hevur málið verið at kunna skapa eitt vakurt veistlu look, uttan at skula eiga tey fínu produktini. Fyri meg er tað eisini umráðandi, at alt ikki altíð noyðist at verða perfekt. Vit kunnu saktans síggja vakrar út, sjálvt um báðir eyelinarnir ikki eru aaakkurát líka. Tey sum ganga og leggja hyggja eftir tí, mugu bestemt keða seg 😉
Eg haldi tað vera umráðandi, sum kvinna at gera okkurt við sína útsjónd. Um tað so bara er eitt kvøld um árið. Mín vón við hesum, var at geva íblástur til hetta. So um bara onkur av tykkum hevur fingið íblástur av hesum video’num og sæð at tað kanska ikki er soo møtumikið, sum tað sær út, so eg eri eg glað.
Hesuferð er tað eitt markant look við smokey eyes og bleytum varrum. Mær dámar væl smokey eyes lookið. Tað gevur eitt sterkt kvinnuligt look og er meira í tí ráa endanum. Hetta er eitt super lekkurt look til eina veistlu. Um tú hevur hug at koyra eina meira litríka varrastift á, ber tað saktans til. Sum sagt áður, so er alt loyv í dag.
Fyri meg er hetta lookið eitt sindur krevjandi og tað krevur eisini at man hevur tolsemið við sær. Tað ræður nemliga um at koyra meira og meira á, so við og við sum tú blendar. Um man koyrir ov nógv á beinan veg, kann man skjótt enda við at síggja út, sum man hevur fingið ein framman á. So tað er lættari at byggja eygnaskuggan spakuliga upp.
Eg valdi at koyra eitt sindur av einum reyðbrúnum liti uppí, tí hetta eisini er eitt av stóru rákunum innan make-up í heyst. Hesin liturin kann skiftast út við ein brúnan lit um tú heldur tað verða ov nógv við tí reyða.
Eg gleði meg at pynta meg til jólaveistlurnar komandi vikurnar, og tað ivist eg ikki í at tú eisini gert! At snolla seg skal vera stuttligt og ikki stressandi. So leyp út í tað við einum opnum sinni, so tað tað nokk gangast tær væl.
M&K


text:
Lógaruppskot til hoyringar
Lógaruppskot um Føroya Lærda Háskúli er nú sent Fróðskaparsetrinum til hoyringar.
Lógaruppskot um Føroya Lærda Háskúli er nú sent Fróðskaparsetrinum til hoyringar. Viðheft er lógaruppskot til nýggja felags lóg fyri Setrið, Læraraskúlan og Sjúkrarøktarfrøðiskúlan til hoyringar. Freistin fyri skrivliga viðmerkingar er 4. oktober. Hoyringsfundur verður í Mentamálaráðnum 5. oktober fyri umboð vegna stovnarnar.
Starvsfólk og studentaumboð eru bjóðað til morgunmatarfundar á Søgu- og samfelagsdeildini í Jónas Broncksgøtu
mánamorgunin 24. september kl. 9.30,
har rektarin og setursskrivarin koma at kunna um uppskotið og um hvussu hoyringin á Setrinum verður skipað.UppskotTilLogFoeroyaLaerdaHaskuli.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Rækjutrolarin Arctic Vikingverður í Tromsø í kvøld, har teir skulu landa.
Arctic Viking hevur roynt í 27 dagar, og fiskiskapurin hevur verið góður.
Bjarni Petersen, skipari, upplýsir, at teir hava 430 tons av rækjum, har nógv tað mesta eru kókaðar rækjur, meðan tann síðsti parturin er ráðar rækjur.
Prísurin á teimumn kókaðu rækjunum er umleið 30 krónur kilo. pg 18 krónur á teimum ráðu. Tó er prísurin tengdur at støddini.
Skiparin leggur aftrat, at tað var blika logn at sigla til Tromsø í dag. Tað hevur verið okkurt sjask á túrinum, men veðrið hevur sum heild verið gott. 18 hitastig vóru í dag, og sjógvurin var um tey 12 hitastigini, men har teir hava fiskað var kaldari. Um 5 hitastig og sjógvurin um 3 hitastig.
Áðrenn farið verður aftur til fiskiskap, skulu teir skifta manning.


text:
Tað hevur verið sera lýtt frá morgunstundini nógvastaðni í landinum í dag - summastaðni eisini við sól.
Tað er lágætt, og hon gevur lýggja veðrið, tó at eisini er nakað væl av vindi.
Hetta er eisini tíðin, tá fjøllini verða gingin, og nakað av lýkku skal til, so at smakkur kemur í kjøtið sum verður hongt upp, tó at sjálvandi eisini er ávísur vandi fyri flugu og maðki um lýkkan heldur sær.
Og okkurt kundi bent á, at tað verður neyðugt at hava eyguni við kjøtinum. Veðurforsagnirnar lova lágætt og lýkku í nógvar dagar fram. Ikki fyrr enn um eina viku ella so verður høgætt aftur, og tá kemur hitin niður um 8 - 9 stig, í hvussu so er um náttina.
Um tú veitst okkurt, sum VP ikki veit - skriva so til vp@vp.fo


text:
Bygningar skulu gerast soleiðis, at vatn og væta ikki føra við sær skaðar á bygningin, íroknað vánaligt haldføri ella heilsuligar trupulleikar, sí somuleiðis kap. 6, Inniumhvørvi.
Vætuárin kunnu koma frá regni, kava, omanávatni, vatni í lendinum, vátum byggitilfari, ávirkan av nýtsluvatni og slavnari luft.
Bygningar skulu tryggjast ímóti skaðiligari upphópan av vætu frá inniluftini. Bygningar skulu harafturat tryggjast ímóti vætu frá lendinum.
Bygningar skulu tryggjast ímóti omanávatni og takvatni, við at leiða tað burtur.
Bygningar skulu verjast fyri vatni frá lendinum og omanávatni, sum setur inn ímóti bygninginum.
Verður drenað kring bygningin, skal drenið gerast sbrt. ”DS 436 Norm for dræning af bygværker m.v.”
Viðvíkjandi frárenningarskipanum verður víst til kap. 8.4.3.
Klimaskermurin skal gerast soleiðis, at regn og távatn frá kava ikki treingja inn. Tøk skulu gerast soleiðis, at regn og távatn frá kava renna frá á fullgóðan hátt. Takvatn skal leiðast til frárenningarskipanir umvegis takrennur og/ella rennustokkar.
Kommunali byggimyndugleikin kann geva frávik frá ásetingini, tá ið talan er um bygningar, sum liggja serliga frítt fyri, íroknað summarhús, bilhús, úthús og líknandi smærri bygningar, treytað av, at tað ikki er til ampa fyri vegøkir ella grannagrundøkir.
Klimaskermurin fevnir um m.a. tekjur, útveggir, hurðar, vindeygu og lendisgólv.
Vátrúm, so sum baðirúm, grovkøkar og vesirúm við gólvfrárenning, skulu lúka hesi krøv:
Legg til merkis, at vesirúm uttan gólvfrárenning ikki eru at rokna sum vátrúm.
Roknast má við, at økið í og uttan um brúsu og baðikar javnan vera fyri vatnárini.
Vísast kann til ”SBi anvisning 200, Vådrum”, sum lýsir, hvussu gólv og veggir í vátrúmum eiga at verða gjørd, umframt dømir um ráðlegging, prosjektering og gerð av baðirúmum í nýggjum og gomlum bústøðum.


text:
- Tíðindi, mentan og ítróttur
Matvørur fara at dýrka
Maturin í handlunum kann fara at gerast dýrari, orsaka av nógva hitanum í Evropa í summar.
Serliga kunnu vit rokna við, at kornvørur, kjøt og mjólkavørur, sum vit innflyta úr Evropa fara at hækka í prísi komandi tíðina.
Klaus Kaiser, danskur vinnubúskaparfrøðingur, sigur við DR, at tá ið hitin rakar primervinnuna, so verða prísir á rávørum hægri, og so dýrka virkaðar vørur eisini. Tað fara tey, sum keypa inn í handlum at merkja, sigur hann.
Ávirkanin verður størst á korn, mjøl og havragrýn, tí turkurin fer serliga illa við kornvørum.
Síðani standa kjøt og mjólk fyri skotum, orsaka av gras og fóðurtroti til djórahald, sum hevur verið í summar.
Og tað sær ikki frægari út frá altjóða sjónarhorninum. Prísurin á hesum slagi av matvørum er stórt sæð tann sami allastaðni, sigur Klaus Kaiser.
Hvussu nógv vørurnar kunnu dýrka í Danmark torir Klaus Kaiser tó ikki at spáa um. Eitt varligt boð frá Nils Rasmussen, stjóra í ráðgevarafyritøkuni Patriotisk Selskab, er at prísurin á vørum, til dømis einum pakka av havragrýni kann fara upp við eini krónu og at eitt breyð kann dýrka við 25 oyrum.
Hesar metingarnar eru sjálvandi fyrst og fremst gjørdar um danska marknaðin.
Klaus Kaiser leggur dent á, at prísvøksturin eisini í stóran mun verður tengd at atburðinum hjá handilsketunum sjálvum.
- Møguleiki er fyri, at brúkarin fer at síggja stóran prísvøkstur, tí fyrr hava handlarnir tránýtt matvørukreppur at hækka prísin óneyðuga nógv, sigur Klaus Kaiser við DR.
Turkurin í Evropa hevur ikki bara negativa ávirkan. Meðan framleiðslan av brokkoli, blomkáli, eplum er minkað, er framleiðslan av majs, súreplum, perum, agurk, tomatum økt upp í 20 prosent, tí hesar vørurnar tola nógvan hita og sól.
Majs- og súreplasesongirnar eru framskundaðar av góða veðrinum, og tí kunnu fólk eisini rokna við, at einstakar vørur gerast bíligari.
Júst hvussu hitin í Evropa at ávirkar matvøruprísirnar í Føroyum sigur søgan einki um, men nógv flestu matvørurnar, sum Føroyar innflyta koma úr Evropa, serliga Norðurevropa, sambært Hagstovuni.
Í 2017 komu heili 44 prosent av matvørum úr Danmark. Nummar tvey á listanum var Týskland við 8 prosentum og nummar trý Ísland við góðum 5 prosentum. Síðani komu Bretland, Holland, Svøríki, Spania, Italia, Pólland og Frakland.
Sí eisini


text:
Fríggjakvøldið 23. oktobur kl 19.00 verður høvið at síggja nýggjasta filmin hjá Katrini Ottarsdóttir LUDO í Løkshøll.
Filmurin er 71 minuttir langur og hevði frumsýning í 2014, men hevur ikki verið vístur í Løkshøll fyrr. Filmurin verður vístur í sambandi við Mentanarvikuna Skýming, sum er í Runavíkar kommunu í hesum døgum. Og tað er Bókasavnið við Løkin og Løkshøll, sum í samstarvi vísa filmin.
Katrin Ottarsdóttir er undangongufólk í føroyskari filmsframleiðslu, og hevur leikstjórna fleiri filmar. Í 1989 gjørdi hon tann fyrsta føroyska spælifilmin við heitinum Atlantic Rhapsody. Ein annar kendur filmur hjá henni er road-filmurin Bye Bye Bluebird, sum hevði frumsýning í Norðurlandahúsinum í 1999.
Filmurin LUDO, sum er frá 2014, verður at síggja í Løkshøll fríggjakvøldið 23. oktobur kl 19.00. Hetta er ein psykologiskur spenningsfilmur um eina 11 ára gamla gentu, sum er í eini tvístøðu millum sína sálarliga sjúku mammu við skiftandi sinnalagi, og ein pápa, sum er vælmeinandi men passivur. Í einum hóvligum, hypnotiskum tempo og við einum sera ekspressionistiskum stíli tekur filmurin áskoðararnar við á eina ferð inn í kjarnuna av einum ófjálgum heimi við innistongdari ræðslu.
Høvuðsleiklutirnar hava Lea Blaaberg, Hildigunn Eyðfinsdóttir og Hjálmar Dam. Herfyri var Hjálmar á palli í Løkshøll í sjónleikinum Veitslan, sum fekk avbera góð ummælir. Nú er so høvið aftur at síggja Hjálmar í Løkshøll. Hesuferð tó á stórskíggja.
Tónleikin hevur Sune Køter gjørt, og stílfullu scenografiina hevur Edward Fuglø gjørt.
Atgongumerkir á kr 80,- fáast við dyrnar.
Café á bókasavninum er opin áðrenn og eftir filmin.
Her kanst tú síggja brot úr filminum:
Skriv et svar
« Bindiskeið nr 2. Leygardagin 24. okt. kl 19.00. Forritan fyri børn og ung 2015-16 »


text: Pan Pacific Championships 2010 er byrjað, ið er stóra kappingin millum serliga londini runt Stillahavið í ár – USA, Canada, Avstralia, og Japan. Evropeiska meistarastevnan var sum kunnugt á ógvuliga høgum støði, við eini rúgvu at bestu tíðum í heiminum í ár, og amerikanska SwimmingWorld Magazine er tí eisini beinanvegin farin undir at lista upp eitt ‘virtuel meet’ her á heimasíðu síni, har tey samanseta bestu úrslit frá EM og Pan Pacs tilsamans. Evropa hongur í, men Stillahavið hevur tó longu vunnið nakrar alvorligar sigrar. Sí eisini serligu heimasíðuna hjá SwimmingWorld.TV í sambandi við Pan Pacs 2010.


text:
Hesi mál verða viðgjørd á eyka-býráðsfundi, fríggjadagin 12. oktober 2018 kl. 16.30.
Evni: Kunning
Býráðsfundur mánadagin 1. oktober 2018
Hesi mál verða viðgjørd á býráðsfundi mánadagin 1. oktober 2018 kl. 19.00.
Kókið drekkivatnið
Bingjuplássið í slaktinum
Nú slakti stendur fyri durunum hevur bingjuplássi á Oyrinum í Vági broyttar upp- og afturlatingartíðir.
IRF ber posar út í vikuni
Í vikuni verða rull við gráum húsarhaldsposum frá IRF borin út til øll húskir í limakommunum felagsins. 28 posar eru í hvørjum rulli, og skulu hesir røkka til 26 vikur. Sostatt eru tveir eyka posar í hvørjum rulli.


text:
[This text is not available in English]
Så er den gal igen ...
Fólkini handan Café Gløgg fingu ikki nokk av sær sjálvum ella tykkum kæru áskoðarum í fjør og tí er aftur ballada á Tjóðpallinum.
Kom á Café Gløgg á Tjóðpallinum og set hol á eitt stuttligt kvøld. Her er dansur, sangur, látur og skrøgg fyri allar pengarnar. Kom í góðari tíð, set teg afturá við einum glasi av gløgg og gloym alt um strongd, jólatrøll og alt tað tú ikki fert at náa, meðan undirhaldið fer fram á pallinum.
Ársins jólatrøll eru:
Hans Tórgarð og Hans Pauli Tórgarð, Gunnvá Zachariasen og Mariann Hansen og ikki minst - maestro, Magnus Johannessen
Spælt verður:
Hóskvøld og fríggjakvøld kl. 19. Leygarkvøld og sunnukvøld kl. 18.00.
Atgongumerki: kr 240,-
TILBOÐ: Leikur & Matur
Aftaná Café Gløgg borðreiðir Áarstova við eini serligari Café Gløgg-matskrá
Føroyskur lambsbógvur við drykkivørum + kaffi ella the + dessert eftir egnum ynski
Kostnaður einans 749,- fyri hvønn


text:
Visit Norðoy hevur í dag almannakunngjørt ein nýggjan faldara við 18 ítøkiligum upplivingum til ferðafólk í summar
Gongutúrar, rundvísing og ølsmakking á Føroya Bjór, mentanarligur seinnapartur í Spaniastovu, familjutúrur til Svínoyar, leiga av árabátum, túrar við seglskipinum Draganum ella skjóttgangandi Rib-báti, havsvimjing og heitur pottur í Hvannasundi, heimablídni og møguleiki at koma tætt at kvæðunum. Hetta er nakað av tí, sum ferðafólk kunnu uppliva í Norðoyggjum í summar.
Upplivingarnar eru savnaðar í nýggjum faldaranum Experience the Northern Islands : Catalogue 2018 sum Visit Norðoy júst hevur givið út. Talan er um eina fleirfaldan í útbóðið av upplivingum í mun til undanfarin ár.
Faldarin er eitt ítøkiligt úrslit av evniskvøldið um ferðavinnumøguleikar í Norðoyggjum, sum Visit Norðoy og Íverksetarahúsið skipaðu fyri í mars mánað í ár. Endamálið var at birta hugin hjá enn fleiri at bjóða seg fram innan ferðavinnu í Norðoyggjum, og hetta hevur riggað væl.
* Íverksetarakvøldið gjørdist startskotið til samstarv við fleiri spennandi íverksetar innan ferðavinnu í Norðoyggjum. Vit vistu framman undan um fleiri, sum arbeiddu við ferðavinnuhugskotum, men vit eru ovfarin av hvussu stór undirtøkan hevur verið, sigur Olivia Døgg Fríðfinsdóttir, samskipari.
Endamálið við faldaranum er at bjóða Norðoyggjar fram sum eina heild, og at gera tað lættari hjá ferðandi at finna fram til upplivingar í Norðoyggjum.
Fyri at røkka einum so breiðum málbólki sum gjørligt, so er faldarin í fyrstu syftu útgivin á enskum. Upplivingarnar eru tó ætlaður bæði føroyskum og útlendskum ferðandi.
Faldarin verður borðin út til ferðavinnu aktørar seinni í vikuni, og hann er eisini at finna á her:


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Anne Dorte Michelsen til Vestmanna
13.02.2015
Kenda danska songkvinnan skal vera við á tiltakinum 4 Stjørnur í høllini í Vestmanna flaggdagin. Eisini fara Lena Andersen, Greta Svabo Bech og Ester Kristiansen at luttaka.
Lena Andersen hevur seinastu mongu árini ríkað føroyska tónleikalívið við góðum, væl framleiddum og oyrafangandi popp-rokki.
22 ára gamla Esther er rímiliga nýggj á føroyska tónleikapallinum; hon syngur m.a. vældámda sangin “Elska teg”, ið eisini er tøkur sum sjónbandalag.
Og Greta Svabo Bech er ikki minni kend við sínum tónleiki. Hon er millum annað fyrsti føroyingur sum hevur nátt heiðrinum at fáa eina Grammy tilnevning. Tað var í 2012 tá hon sang Raise Your Weapon.
Anne Dorte Michelsen er millum annað kend frá bólkinum Tøsedrengene, og løgini sum hon og teir eru kend fyri eru mong í tali. Nevnast kunnu eitt nú ‘Elsk mig i natt’ og ‘Indianer’.
Tiltakið 4 Stjørnur var fyrstu ferð hildið í 2012, tá vóru eisini fýra kvinnur á palli, og tær sungu fyri fullum húsi.
Tiltakið er flaggdagin, 25. apríl.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Láturliga grátulig ella grátuliga láturlig kvinnulív á Tjóðpallinum/
Har varð látur og ikki nógv tannagrísl at hoyra á Tjóðpallinum í gjár til frumsýningina av leikinum Orsaka! Ein komisk tragedia ella ein tragisk komedia hjá danska leikstjóranum og dramatikaranum Kamillu Wargo Brekling. Tað er Marita Dalsgaard, ið hevur leikstjórnað leikin, ið snýr seg um kvinnulív ella um lívið sum heild sæð úr einum kvinnuligum sjónarhorni, men talan er ikki um eina kronologiska samanhangandi søgu, meira um nakrar smásøgur, sum eru settar saman. Marita Dalsgaard hevur somuleiðis týtt leikin og tað hevur hon fyri tað mesta gjørt sera væl, so at tað lagar seg til eitt tosað nútíðarmál, men við onkrum løgnum, um ikki óvanligum "ferøismum" sum tá talað verður um at spjaða beinini, eg haldi, at vit á sama hátt sum tær í Danmark lata okkum lynda við spreiða beinini. Teir tríggir leikararnir, Beinta Clothier, Gunnvá Zachariassen og Jensina Olsen dansa, sita, ganga, hanga og liggja við imponerandi yvirskoti á stilladsinum, sum pallmyndin er myndað av og sum verður brúkt sera kreativt til at illudera venjingarrúm, baðikar, song, hús, buss, býarrúm osfr. Tær tríggjar, sum spæla, eru rættiliga ymiskir sjónleikarar, men samspælið fungerar væl í fragmenteraðu heildini. Mátin leikurin er settur upp minnir í støðum um sonevnda leikítrótt/teatursport, sum er grundað á improvisatión og har tú t.d. brúkar tey evni, sum sjónleikarin nú einaferð hevur og tí er tað kanska eisini, at vit í leikinum uppliva brá av imponerandi akrobatikki, moonwalk, keipum, klovnaríi og tónleiki. Spælihátturin tykist fjølbroyttur og skiftandi, av og á er talan um naturalistiskt drama, har vit fáa innlit í menniskjalagnur, eisini eru ekspressivar løtur við yvirdrivnum kenslutláti og aðrar tíðir tykist leikurin absurdur. Pallmynd og rekvisittir verða brúkt kreativt, eisini í mun til ljóðmyndir/stomp ella fysiskt teatur. Søgurnar, ið verða sagdar, eru fyri tað mesta gløggskygdar og viðkomandi og tú kennir okkurt aftur í lýsingini av maniska konubrotinum, sum elskar sítt arbeiði hægri enn sjálva seg, ella av hinari foxy damuni, sum eitt sindur ov desperat roynir at halda uppá hvussu lekkurt tað er at vera einsamøll, so mann kann fara á barr týskvøld ella umsorganarhungrandi húsmóðrini, sum ongantíð gerst sjúk og sum kundi hugsað sær at blivið bara eitt lítið sindur sjúk, altso ikki nakað álvarsamt. Rudding, arbeiði, likamlig venjing, børn og sexuellar fantasiir fylla nógv í kvinnulívum, skilst, men tað er kanska ein hóskandi mynd av samfelagnum sum heild í okkara tíð, sum í óhugnaligan lítlan mun fokuserar uppá tað andliga, vitborna. Tað sakni eg ofta og kanska serliga í lýsingum av kvinnulívum. Stórur partur av leikinum er stuttligur, men har er eitt meira álvarsligt spor, sum bæði er eksistentielt og intertekstuelt, sum tikið verður aftur í at enda, t.d. fremmandleikin, sum nútíðarmenniskjað hevur yvir fyri øðrum, men eg haldi ikki, at tað riggaði heilt at fáa samanhang í løgini til frumsýningina. Onkursvegna tóktist endin merkiliga uppáklistraður. Eisini vóru nakrar millumsenur við dansi og tónleiki heldur drúgvar. Men hesar fáu atfinningar skulu ikki forða mær í at geva undirhaldandi leikinum mítt besta viðmæli. Marita Dalsgaard hevur saman við leikarum og ljós- og pallmonnum, fingið nógv burturúr danska handritinum og sjónleikur skal nú einaferð sum kunnugt síggjast í núinum saman við øðrum menniskjum í leikhúsinum, har alt kann henda.


text:
Upptakt: KÍ-HB
Í kvøld verður oddabrakið í Klaksvík millum nummar eitt og tvey, har vinnarin tekur oddasessin.
Lagt er upp til eitt satt oddabrak og tað fyrsta av sínum slag hetta kappingarárið, tá KÍ og HB møtast í kvøld. Hetta er nummar 1 og 2, hetta eru tey bæði mest vinnandi feløgini í søguni, og hetta eru arvafíggindarnir, sum hava spælt nógvar ógloymandi dystir sínámillum gjøgnum tíðirnar. Samstundis er 2018 árið, har hesi bæði feløgini hava fingið síni flestu stig fyri 17 umfør í søgu felagsins.
Hjá KÍ er tað ein dyggur smeitur, at verjuskansin Deni Pavlovic situr uttanfyri vegna leikbann. Hinvegin er Jákup B. Andreasen tøkur aftur eftir leikbann. Annars hevur KÍ - sum skilst - allar leikarar tøkar av teimum, sum hava spælt seinastu tíðina. Hjá HB eru - sum skilst - allir leikarar tøkir av teimum, ið hava spælt seinastu tíðina. Binni Hløðversson er tøkur eftir leikbann, meðan Jógvan Rói Davidsen er tøkur eftir smáskaða.
Dysturin í Klaksvík í kvøld byrjar kl. 18.00, og dómari verður Alex Troleis.